text:
Sarita ni Danilo S. de Guzman
Maikalima a paset
“Rimmimbawen, nagaburan ngatan ti nauneg nga abut nga iimutan ni kasinsin,” inyillek ni Uliteg Sebing idi mailinged ni ikit. Nagkakatawakami met.
“Managparanud ni kumari, kunayon sa. Kas ‘tay kunadan a pagraranudan ti imbag. Asinoman a managparanud, ad-adu pay ti grasia a sumangpet a di man la aggudeng ken agsanud!” nakuna ni Nang Ising a nagkiremkirem, umis-isem a manglanglangit, a nalabit ti pannakairanudna met iti sinigang nga ulo, ta paboritona ket ti napiasan nga ulo ken agsepsep iti mata ken ngiwngiw ti oriles.
Iti pannakangngegko iti insawang ni Nang Ising a managparanud ni Ikit Banang, kellaat a simmangbay manen kaniak ti karkarna a rikna a mangipasimudaag iti eksena iti masakbayan wenno big event a kunkunada. Ania ngata, aya, daytoy? Kasla met la dataon tungngiib nga agpugpugto iti angin!
NASIGANGEN dagiti ul-ulo, ip-ipus, bagbagis, nagkudilan ken uray ti nagsiitan ket inramanda ta adda pay la sangabassit a kimpet a lasagna. Uray la agalingasaw ken makapabisin ti banglona. Naiwa-iwan iti naingpis dagiti sadiwa a laslasag nga isiwsiw iti wasabi ken soy idi sumangpet ni Ikit Banang. Naggapu iti makinlaud a purok, a nalabit nga inna nakiay-ayaman iti pusoy dos, nga uso met nga ay-ayam-sugal a pagpalnedan ti oras sadiay a purok.
Addakami iti sango ti tiangge ni Nang Ising, nga iti daytoy a gundaway ket nakatugaw iti palangka ken agsursurat iti kuaderno a naiparabaw iti makin-uneg a paradipad ti tiangge kabayatan iti panangnanamna iti kilawen nga oriles, adda ti sangaplatito a lasag ken sabali pay ti naiplatito a natimplaanen iti soy a wasabi ken naiparabaw met laeng iti makin-uneg a paradipad ti tiangge ken ti puraw a mug a naglaon iti kaldo ti sinigang nga inyawat itay ni Uliteg Sebing.
Agngatngatingat da Binan, Tomas, ken Uliteg Sebing, idinto ta ipugpug-aw ni Bong ti insakmolna a kilawen a naisiwsiw iti wasabi, mulmulenglengan da Kanor ken Victor dagiti pulotan idi sumungad da Nang Filing, Nang Ikka ken Nang Masang.
“Naudikamin!” pammasungad ni Nang Filing.
“Karugrugina ti session! Welcome to sukmoners club!” inrungiit ni Uliteg Sebing.
Session dagiti mannukmon, kunak koma met nga ipasaksak, ngem inatipak ti dilak, kalpasan a nautobko a nasaysayaat lattan no agulimekak.
“Hihayyit! Hihayyit! Hunak hu halalaw hamin!” imbeddal ni Nang Masang a lukmeg ta ammalna manen ti Hope a sigariliona ngem makin-uneg ti apuy wenno makinruar ti filter, a nakairuamannan a panagpayubyob.
Nagrupanget ken naglibbi dagiti nakangngeg.
“Ania a hihayyit nga ibagbagam met, bakka!” imbikag ni Nang Ikka.
“Sinal-it ketdi a kasal-itan met, kumari, dikanto la maipugtit nga umuna met dayta ammalmo sakbayka a sumao!” inggarakgak ni Uliteg Sebing a nakaisurotan ti amin.
Nagdardaras nga immatras ni Nang Masang, nagtallikud sana impugtit ti ammalna iti igid ti alad, nagsubli ket kinunana a magagaran: “Nangabakka manen, mari?”
“Nasurok laeng a sangagasut a pisos,” insungbat ni Ikit nga immisem.
“Daytoy ti ekstension ti hapihapitayo idi kalman!” kinuna ni Nang Masang, “Bongga, a kuna dagiti bakla!” Ngem dina naituloy ti garakgakna ta naklaat idi nasiputanna iti dagus ken maar-arakattot a panangidisso ni Nang Filing ti naimallukong a sinigang ken agpugpug-aw a mangipaypaypay ti kanawan a dakulapna iti ngiwngiwna. Nagmulagatkami iti naimatanganmi.
“Ti dangnga itoyen a bakbaketan!” inggarakgak ni Nang Masang, “Igupenna lattan nga ipanerper ti digo a dina man la pug-awan nga umuna!”
“Hammok haya a nahuhot hayam!”
Naggagarakgakkami manen iti nangngegmi a beddal a panagrason ni Nang Filing.
“Nasayaat laeng no di agkabbibaw dayta bibigmo, dangnga!” insungbat ni Nang Masang.
Napno manen ti katkatawa. Ti ragragsak ti kapurokan ket saan a magatadan. Ta daytoy ti nakairuaman wenno taal nga ugali.
MINALEM a nalatak ni Ikit Banang. Isu a kanayon ti bida. Isu ti kanayon a taya iti sukmonan iti tiangge ni Nang Ising. Agpapulotan pay. Ket no kastan a dandanin panagtabon ti init, napnon dagiti nahilig a tumilmon iti sammigel. Naipaugalin iti purok daytoy. Ngem saan ketdi a panagrennek iti pirpirmi no di ket umanay a bandingan laeng wenno pinnasig dagiti pumurok. Daytay man pagsasanguan a pagsasaritaan, pagtututtotan a pakaibuangan dagiti garakgak ken paggaak, ti sinnutil ken gantil, kas ita manen a malem.
“Umaymo ramanan ti warekwarek, Terry!” inlaaw ni Nang Ikka. Warekwarek kunami iti dinakdakan dagiti Anggalog. Warekwarek no babassit ti pannakaiwana, ragaraga met ti pangawagmi no kakasla kadakkel ti kaha ti posporo ti iwana, maysa nga ilgat ket husto a sangasakmol, maysa a klase ti luto iti lugarmi ngem addaan iti dua a nagan maigapu daytoy iti presentasion ti kadakkel ti pannakaiwa. Dayta ragaraga no maminsan ket adda pay ti bersionna nga isiwsiw iti dara a nailuto ken natemplaan laeng iti suka, laya, lasona, asin ken sangapirit a betsin.
Ti warekwarek ti pulotanmi ita a malem.
(Adda tuloyna)


c: text/html

text:
Pagsasao nga Anus
Ti pagsasao nga Anus, wenno Korur, ket ti maysa a pagsasao nga Austronesio a naisasao idiay isla ti Luek Jayapura iti daya ti Karayan Tor idiay probinsia ti Papua ti Indonesia. Daytoy ket maysa kadagiti sasao a Sarmi.
Dagiti nagibasaran[urnosen | urnosen ti taudan]
- ^ Anus iti Ethnologue (Maika-18 nga ed., 2015)
- ^ Hammarström, Harald; Forkel, Robert; Haspelmath, Martin, dagiti ed. (2017). "Anus". Glottolog 3.0. Jena, Alemania: Instituto para iti Ebolusionario nga Antropolohia ni Max Planck.
Dagiti silpo ti ruar[urnosen | urnosen ti taudan]
- Dagiti urnong ti PARADISEC kadagiti rekording ti Anus

robotstxt: allowed

filter: keep


text:
Santa Catalina, Negros Oriental
Ti Santa Catalina ket maysa a primera klase nga ili iti probinsia ti Negros Oriental iti Filipinas.
Dagiti baranggay[urnosen | urnosen ti taudan]
Ti Santa Catalina ket nabingbingay a politikal kadagiti 22 a barbaranggay.[2]
- Alangilan
- Amio
- Buenavista
- Kabulacan
- Caigangan
- Caranoche
- Cawitan
- Fatima
- Mabuhay
- Manalongon
- Mansagomayon
- Milagrosa
- Nagbinlod
- Nagbalaye
- Obat
- Poblacion
- San Francisco
- San Jose
- San Miguel
- San Pedro
- Santo Rosario
- Talalak
Demograpia[urnosen | urnosen ti taudan]
Dagiti nagibasaran[urnosen | urnosen ti taudan]
- ^ "Dagiti Opisial a Resulta ti Panagbutos idi 2013 kadagiti Ili ken Siudad". Intramuros, Manila, Filipinas: Commission on Elections (COMELEC). Hulio 1, 2013. Naala idi Hulio 6, 2014.
- ^ a b "Probinsia ti Negros Oriental". PSGC Interaktibo. Siudad ti Makati, Filipinas: Opisina ti Koordinasion ti Nailian nga Estadistika. Naala idi 28 Abril 2018.
- ^ a b Pakaammo ti Senso ti Filipinas idi 2015 (iti Ingles) naala idi Hunio 10, 2016
- ^ "Probinsia ti Negros Oriental". Datos ti Populasion ti Ili. Dibision ti Panagsukisok ti LWUA. Naala idi 7 Oktubre 2014.
Dagiti silpo ti ruar[urnosen | urnosen ti taudan]
- Pagalagadan a Kodigo ti Heograpia ti Filipinas (iti Ingles)
- Turay ti Estadistika ti Filipinas (iti Ingles)
- Dagiti datos ti populasion ti LWUA (iti Ingles)
- LGPMS (iti Ingles)
- COMELEC (iti Ingles)


text:
VIGAN CITY – Saan nga ipalubos ti sangguniang panlungsod ditoy ken ti sangguniang bayan ti Sta. Catalina ti plano ti maysa a kompania nga agminas iti lokalidadda.
Daytoy ti impatalged dagiti dua a konseho mainaig iti panagaplikar ti Global Mines a mangiwayat iti eksplorasion iti kabaybayan a sakup daytoy a siudad ken iti Sta. Catalina.
Iti napalabas, adda kompania ti minas a nagpanggep met nga agminas kadagitoy a lugar ngem saanda a naikkan iti pammalubos.
Segun iti maysa nga agtuturay, ad-addan a rumsua ti layus kadagiti coastal barangays iti siudad no maminas ti kabaybayanna.#


text:
Karaman ti Pinas kadagiti pinakakurap a pagilian iti Asia. Iti scale of 10, immabuten ti 9, segun iti surbey nga inwayat ti Hong Kong-based Political and Economic Risk Consultancy (PERC) itay napalabas a bulan. Ti kurapsion iti pagilian ti puon ken gapu ti panagrigrigat ti kaadduan nga umili idinto a bumakbaknang latta dagiti nabaknang. Lalo ket di pay masibbolen ti kinangina dagiti gagatangen. Lapdan daytoy ti panagdur-as.
Iti laksid a maibilang daytoy nga immoral nga aramid, naruay latta dagiti parintumeng ken panagakkub kadagiti dua a dakulap a buyogan ti kidem, iti dumog wenno tangad, no di man iti dir-i dagiti amen ken alleluia.
Iti trabaho, makasursuro ti empleado nga agkurakot no mabaybay-anda nga agaramid. Nasayaat laeng no kagudua ti mapan iti PR ken kagudua met ti mapan iti RP. Ngem kadagiti kurimed a transactions, awanen ti kukua ti RP. Kastoy ti katadem ti getteng dagiti alimatek iti takdang. Awan ti mapasamak a transaction no awan ti mapan iti PR. Di bale nga awan ti mapan iti RP basta adda mapan iti PR.
Tinto pay mismo a gobierno ket awanan iti sinseridad a mangiddep iti apuy. No adda man maireport, dagiti laeng babatting nga ikan a sinubuan iti nakadadakkel nga appan tapno makuna nga adda naaramidan dagiti makedngan. Dagiti dadduma a maireport, no di man buoten ti kaso, agpukaw a kasla asuk.
Ti kinaawan ti agipulong ken pagpulongan ti makitkita a panagpukaw iti lamisaan ti maysa a mangyabayab iti dilpat ti apuy ti kurapsion. Agipulong? Asino? Pagpulongan? Asino ken sadino?
Awanto met laeng ti banagen ti impulong ta di met masinuo no asino ken sadino ti pagpulongan. Baliktad itan ti yabayab ti angin. Daydiayen agipulong iti kurapsion ti makasuan ken maisapulan iti adu a kaso tapno maserregan ti ngiwatna. Kadagiti baliktad ti bitukana, kumuribot laengen wenno agdoble-kara. Ti kaso ti panagipulong itan ket kasla duydoy a nadulduldol agingga iti nadudolen ket makauman a denggen iti naglalaoken a bamban kada alupasi. Pagangayanna, nakangangan ti nagpulong iti nagbitinanna a tali ti kinapiman.
Pulong? Nailasagen ti saan a panagtimek. Standard practice. No agtimekka, bang! May you rest in peace. Nasayaat no sika laeng, ngem mairaman met dagiti kameng ti pamiliam ken asideg a kabagian. Asino ngarud ita ti mayat iti indulto? Kadagiti opisina, awan ti agtimek tapno inton agaramid, awanto met ti agtimek. Ta no aniaman ti inaramidmo iti padam a tao, isu met laeng ti mapasamak kenka. What you see, what you hear, leave it here. Isu nga agtultuloy latta ti isem ti panagkurakotan manipud iti serkan agingga iti naalpombraan ken de-erkon a lugar.
No adda man agtured, ti bukodna nga anniniwan ti kangrunaan a depensaanna ta manamnama ti character assassination kenkuana, nga ultimo ngata kikit wenno anniniwan ket maisapulan iti uttot. Makutkot amin a nagunegna agingga iti adda masapulan a lemmeng a buyokna, daytanton ti tumpuar ket magaburanen ti kangrunaan nga issue agingga a kasla agbalinen a kasla adobo a taba ti baboy nga agyegyegyeg. Pagangayanna, imbes a bida ti nagpulong, isun ti kangrunaan a kontrabida. Posible a mapukawna ti trabahona. Marugitan ti naganna. Maibaba ti kinataona. Marabngis ti dayawna.
Physical evidence ti sapulen ti korte. Ngem iti kurapsion, adda ketdin gunggong wenno nalimbong ti ulona nga inna ibulsa dagiti pinagilona? Physical evidence. Prove it. Sue me in court. Sungbatak iti proper forum. Gagangayen dagita a balikas a kanaig ti kurapsion. Adda kadi met aya ebidensia iti under the table? Ket no adda naikurimed nga ebidensia, matayka met iti character assassination.
No agpulongka, imposible a dinaka balsen ti impulongmo. Nasayaat laeng no makimisaka nga adda kapas dagiti abut ti agongmo ngem ti maituladka kadagiti nagpukaw lattan a kasla asuk ta dagiti makaammo iti asuk ti panagpukawmo ket kapadam metten a nagpukaw. Nabilbileg, wen, nabileg unay unay ti bales ti bagyo ta uray la agsagawisiw ti umatiberret nga angin wenno uray la agtornado.
Hudas. Narigat met ti mangliput iti katrabahuan. Ti gayyem. Ti ninong wenno ninang. Narigat ti mangliput iti boss. Lalo pay a narigat a kagaten ti ramay ti nangsubo kenka. Pagangayanna, dayta nakita a kurapsion, usaren met a para iti pagimbagan tapno awanen ti pakabasolan a panaghudas. Who wants to betray anyone? Isu a kakaasi ni Juan. Ta nagbalinen dayta a binatog a “Who wants to betray any Juan?”
Aggastoska met iti kaso. Makerrasan ti petaka imbes a manayonan. Ti equation: no agpulong, makerrasan; ket no saan, manayonan ti linaonna. Isu a kumpet iti saan a panangikaskaso ti nangngeg ken nakita a kas kasimple ti wan plas wan, ekuals kaasi ni Juan.
Kastoy ti kinarakaran ti kurapsion ti pagilian iti agdama. Papanamon, Pinas?#


text:
BAGUIO CITY – Pito a tattao ti inaresto dagiti operatiba ti National Bureau of Investigation gapu iti illegal a panaglakoda iti fuel ken oil ditoy siudad.
Naaresto ken naibalud dda Florante Astudillo, Donald Alabat, Marvin Alcedo, Ramon Bulagsay, John Garibican, Johhny Garibican, Joan Imadoa ken Labenio Ducog kalpasan dagiti insayangkat dagiti operatibo ti NBI a nagsasaruno nga entrapment operations maikontra kadakuada.
Sakbayna, nagreklamo dagiti sumagmamano a negosiante ditoy siudad a kemeng ti Business Oil Firms of Baguio City ken ni NBI-Cordillera Regional Director Ricardo Pangan, Jr. mainaig iti panagideliber ken panaglako dagiti “dakes a tattao wenno pribado a manglimlimo a kompania”iti nalaka a presio ti fuel ken oil iti igid ti kalkalsada ti siudad kadagiti motorista ken addaan sasakayan.
Iti surat dagitoyken ni Pangan a napetsaan iti Pebrero 24, impulong dagiti negosiante, agsardeng lattan dagiti truck iti igid ti kalsada ket lakuanda dagiti motorista ken addaan lugan iti fuel ken oil a naikarga kadagiti dram wenno babaen dagiti delivery trucks nga addaan iti pagbomba a maideretso iti tangke dagiti sasakayan.
Adayo nga amang a nalaklaka ti presio ti lakoda a fuel ken lana ngem iti presio kadagiti paggasolinaan a pakaigapuan iti basbassit a paglakuanda, segun ti pulong dagiti negosiante.
Kinuna pay dagiti negosiante nga idinto nga agbaybayadda iti buis ken business permits, upa ken dadduma pay a lisensia, saan a kabaelan ti makibalubal kadagiti illegal nga agideldeliber iti nalaklaka a fuel ken oil.
Segun dagiti negosiante, sinalungasing dagitoy agipuspuslit nga aglako ti probiso ti Republic Act 8479 or the Downstream Oil Industry Regulation Act of 1998 ken Batas Pambansa 33, nga inamendaran ti Presidential Decree 1865 a mangiparit iti illegal a panaglako iti petroleo ken/wenno produkto a petroleo, panagillemmeng kadagiti produkto petroleo, pananglaok ken under delivery… ken dadduma pay a pertinente a probiso a nailanad iti nasao a linteg.#


text:
QUEZON CITY -Pormal nga inlunsad da Gob. Deogracias Victor Savellano ken ti Inter-Island Airlines ti biahe ti eroplano a Manila-Vigan-Manila via ti eropuerto ti Vigan City iti maysa nga otel ditoy itay Marso 9.
“Maysa daytoy a break-through para iti lalo pay a panagdur-as ti Ilocos Sur gapu ta manamnama ti isasan-tak pay ti turismo ken negosio iti probinsia,” kinuna ti gobernador bayat ti launching ti nasao a biahe ti eroplano a naangay idi Marso 9 iti Hotel Rembrandt itoy a siudad.
Kas iti immun-unan a panangipakaammona iti probinsia, dinawat manen ni Savellano ti naan-anay a pannuporta dagiti amin a sektor tapno agballigi ti proyekto.
Kabayatanna, kinuna ni League of Municipalities of the Philippines, Ilocos Sur Chapter President Edgardo Zaragoza a dakkel a tiempo ti mainut iti kaaddan ti biahe ti eroplano gapuna nga ikampaniana a suportaran dagiti umili nangruna dagiti negosiante daytoy.
“Ti maikarik ken ni Gov. DV ket ti naimpapusuan a panangikampaniak itoy a proyekto iti man grupomi a mamayor wenno kadagiti kalugaranmi ta mamatiak a kasapulan ti probinsia ti kompleto a pasilidad tapno naan-anay ti panagdur-asna,” innayon ti mayor.
Iti tourism summit a naangay iti Ilocos Sur, nadakamat ti gobernador a nangilatang ti probinsia iti P1.6 million para iti 30 guaranteed seats nga alaen ti probinsia tapno maguyugoyna ti Inter Island Airlines a manglukat iti rota a Manila-Vigan ken Vigan-Manila.
Bayat ti nasao a summit, impakaammo ni Luc Helgen, chairman ti Inter-Island Airlines a mangrugi ti umuna a biahe iti Marso 19.
Segun ken ni Department of Tourism regional director Martin Valera, kangrunaan a benepisio ti kaaddan ti biahe ti eroplano a Manila-Vigan ti kalakan ti access ken maksayan pay ti fuel cost dagiti agbibiahe nga agar-aramat iti luganda.
“Kadagiti kanayon nga agkamkamat iti oras, sigurado a maragsakanda iti kaaddan ti Manila-Vigan vice versa a biahe,” kinuna ni Valera.
Sinaludaran met ni Quezon City 1st District Representative Vincent “Bingbong” Crisologo daytoy nga addang ti gobierno probinsial idinto a kinunana a dakkel a pakalag-ananda a Manila-based Ilocos Surians ti kaaddan ti biahe ti eroplano ditoy.
Inkari ti diputado nga awisenna dagiti kadistrituanna nga umay met mangkita iti pintas ti Ilocos Sur.
Iti inisial a rota, agbiahe ti Inter-Island Airlines manipud Manila iti alas kuatro ti malem ti Domingo ket agsubli iti 7:30 ti bigat ti Lunes. Tumayab met ti maikadua a biahe iti 4pm ti Huebes ket agsubli iti Manila iti 7:30 ti bigat ti Biernes.
Segun ken ni Helgen, P3,450 ti plete ti one way a biahe wenno P6,900 ti roundtrip.#


text:
Kalpasan ti panagturposko iti kolehio, kinapatangnak ni Angkel Ladio no ania ti panggepko.
“Agsapulak iti trabahok, Uncle. Kayatko nga uray kaskasano, makasubadak iti kinaimbagyo kaniak.”
“Saandaka a pinagadal tapno laeng agsubadka kadakami,” kinuna ni Uncle. “Nasursurodakan nga impateg a kas anak ket pakaragsakanmi no makitadaka iti natalingenngen a kasasaad.”
“Diak ammo ti ania ti nagbambanagak no awankayo ken ni Auntie, Uncle. Palubosandak koma nga agsubad met kadakayo.”
“Saan koma a dakami ti lapped iti planoyo ken ni Lito,” inamad ni Anti.
“Nagpatanganmin dayta a banag, Anti. Agurnongkami pay sakamto agsimpa.”
“Nasayaat dayta a napanunotyo. Magagarannak pay ketdin a makaimatang iti panagkallaysayo,” kinuna ni Angkel Ladio. “Tagtagiuraymi ti pannakapunno toy balay iti sangit dagiti ubbing.”
“Ni met, Angkel. Dagdagennak manen nga agkasar. Isaganami pay ti masakbayan ti agbalinto a pamiliami.”
“Ala, diyo baybayagen ket madlawkon nga agkaratukot ti tumengko. Baka diak makaaw-awiren no kua…” nakuna ni Angkel.
Nakastrekak a kas web designer iti maysa a dakkel a kompania iti siudad ti Vigan. Dakkel metten ti sueldok ket sapsapadon a para kaniak. Dakkel ti sueldo ni Lito kas project engineer iti maysa a dakkel a construction firm. Makatawen kalpasanna, imbaon ti kompaniada iti Saudi Arabia a mangkita kadagiti proyektoda.
Iti damok a sueldo, gimmatangak iti bado ken pantalon ni Angkel ken blusa ken sapatos ni Anti. Iti simmaruno a Domingo, nagkukuyogkami a napan nakimisa ket kalpasanna, napankami nagbuya ken nangaldaw iti maysa a nalatak a panganan iti asideg ti Simbaan ni San Pablo.
“Ne, baka biroken ti boksitko diay pinangaldawtayo,” nakuna ni Angkel. “Ita la a makadap-awak iti nangina a panganan, sika.”
“Sipsiputanka ngarud itay amangan no ingatom ta sakam a mangan,” insutil ni Anti.
“Pagsayaatanna ta saanda nga iparit ti agkammet iti napanantayo.”
“Talaga a kasdiay, Angkel. Kamayan ti nangiserrekak kadakayo tapno naim-imas ti pannangantayo. Diak kayat ti sabali a panganan, lalo dagiti Japanese ken Chinese restaurants, ta chopsticks ti usaren.”
“Dakkel siguro ti nagas-tosmo,” nakuna ni Angkel. “Agasem, ta sir, ma’am ti awagda kaniami. Ken naisem ken nakapimpintas dagiti nangasikaso kadatayo.”
“Bassit dayta a banag no maidilig iti kinaimbagyo kaniak, Angkel, Anti,” nakunak. “Ita ta adda metten mapetpetak a kuarta, kayatko met nga uray sangkabassit laeng, maparagsakkayo.”
“Baka awan ti maurnongmo,” kinuna ni Anti. “Ti metten bukodmo a bagi ti panunotem. Saannakami a pakaringgoran. Nasalun-atkam’ la ketdi, saankami nga agproblema iti pagbiagmi.”
Kalpasan ti makatawen, kinapatangko da Angkel Ladio ken Anti.
“Agawisen ni Lito nga agkasarkami, Angkel. Dawatek ti pammalubos ken pamendisionmo kadakami.”
“Ne, dayta ti nabayagen nga ur-urayek nga ibagam,” nakuna ni Angkel Ladio. “Tiempona metten nga agsimpakayo.”
“Agyamanak, Angkel,” nakunak ket naarakupko ti ulitegko iti nairut. Ngem iti unegko, naan-anay koma ti ragsakko no nagtaud dayta a balikas iti bibig ti pudno nga amak.
(Adda tuloyna)


text:
CABUGAO, Ilocos Sur – Dua nga ahensia ti manamnama nga umakar iti opisinada tapno nawaywaya ti panangipaayda iti serbisio kadagiti umili ditoy nga ili.
Naammuan manipud ken ni Mayor Edgar Cobangbang nga umakar ti Municipal Agriculture Office ken ti Public Attorney’s Office iti pasdek a dati nga inukopar ti regional trial court ken ti municipal trial court apaman a mapasimpa dagitoy ken mainstolaran ti elektrisidad.
Immalisen dagiti taga-Regional Trial Court ken Municipal Trial Court nga idadauluan da Cabugao RTC Branch 24 Judge Nida B. Alejandro ken MTC Judge Mario Domingo iti baro a pasdek a naipatakder iti sanguanan met laeng ti daan a justice hall.
Nainagunararan ti baro a justice hall idi Agosto 23 babaen kada Gov. Luis “Chavit” Singson, Vice Gov. Deogracias Victor Savellano, Cong. Ryan Luis Singson ken Mayor Edgardo Cobangbang.#


text:
ALILEM, Ilocos Sur – Agtultuloy ti panangbirbirok dagiti polis kadagiti armado a tattao a nagpanggep a manghold-ap kadagiti empleado ti maysa a kompania idi Agosto 25 ken nangsaneb kadagiti inbestigador iti nasao nga insidente iti sumaruno nga aldaw sadiay Sitio Dukisi, Barangay Apaya, ditoy nga ili.
Iti report manipud iti Provincial Police Office, agtultuloy ti panagsawar dagiti tropa nga indauluan ni PCI Geraban ti 1st RPSB ken operatiba ti ISPPSC nga indauluan ni PSI Rabang kadagiti posible a paglemlemmengan dagiti di pay nabigbig nga armado a grupo.
Idi agarup alas 5:30 ti malem ti Agosto 25, ginandat dagiti dua a nakaaruat iti camouflage ken nakabonite nga armado a lallaki a hold-apen ti Nissan Navara pick-up a lugan ti Paramina Company a minaneho ni Paul Galibut y Dapiaoen, 32, naasawaan ken residente iti Poblacion, Alilem, Sugpon, bayat ti panagdaliasatna iti Sitio Dukisi, Barangay Apaya, Sugpon.
Segun ken ni Geno Fernandez, administrative officer ti Paramina Company, naggapuda iti maysa a bangko iti San Fernando City a nangiruar iti P1.5 million a panueldoda kadagiti mangmangged nga agtrabtrabaho iti Hydro repair maintenance project sadiay Sitio Dukisi, Brgy Apaya ket daldaliasaten ti luganda ti nadakamat a sitio idi kellaat a nagparang dagiti suspek a maysa kadakuada ti adda armasna.
Kinuna ni Galibut nga idi makitana dagiti suspek, pinatarayna ti luganda ngem nagpaputok ti nakaarmas a nakapuntaan ti makinlikud a windshield ti lugan ken nakadamgisan ti makannawan a pispisna.
Nupay nasugatan, intuloy ni Galibut a pinataray ti luganda agingga iti nakasublida iti project site.
Naglibas dagiti suspek iti saan nga ammo a direksion kalpasan ti insidente.
Idi agarup alas 3:10 ti malem ti Agosto 26, bayat ti panangisayangkat iti follow-up investigation dagiti polis ti Alilem nga indauluan ni Deputy Chief of Police Eduarto Mutong, pinaputokan ida dagiti armado a tattao a nakatiruan ni PO1 Johnson Andres Habon.
Immuna a naitaray ni Habon iti Tagudin Capiliariasis Center sa iti Lorma Medical Center, San Fernando City, La Union para iti pannakaagas ti sugatna.
Iti hot pursuit ken clearing operations nga insayangkat dagiti nagtitipon nga elemento ti Alilem Municipal Police Station nga indauluan ni COP PSI Gerardo Manzano, R2 personnel nga indauluan ni PSI Ordinado, 1st RPSB a nakabase iti Bio, Tagudin ken Tagudin MPS nga indauluan ni PSI Napoleon Gao-ay, nakarekobreda iti kalapaw a kogon a mapapati a nagpuestoan dagiti armado a grupo idi sinanebda dagiti polis ti maysa a kapsula ti M16, 2 voters ID nga inyisio ti Comelec Sadanga, Mt. Province iti nagan ni Moises Palacio ken Donna Palacio nga agnaed iti Albew, Bekigan, Sadanga, Mt. Province; 3 sedula nga inyisio ti Baguio City ken ni Moises Palacio ken ni Neda Gudaren idi Enero 10, 2012 ken Pebrero 23, 2012; ken ti inyisio ti Sadanga, Mt. Province ken ni Bao-et Palacio idi Oktubre 29, 2911; ken personal nga aruaten.
Nangiwayat metten ti SOCO team a nakabase iti Candon City nga indauluan ni PI Calub iti crime scene processing iti nakapasamakan ti panagsaneb.#


text:
Itay nabiit, opisial nga indeklara ni Presidente Benigno S. Aquino nga immabuten iti 92.34 million ti populasion ti Pilipinas manipud pay idi Mayo 1, 2010 kas naibasar iti 2010 Census of Population and Housing nga inangay ti National Statistics Office.
Inangay ti NSO ti nasao a sensus manipud iti Mayo agingga iti Hunio 2010 kas intuding ti Commonwealth Act 591 ken Batas Pambansa Blg. 72. Tunggal 10 a tawen a maangay daytoy a sensus.
Limtuad iti daytoy a sensus a ngimmato ti populasion ti pagilian a 92.34 million idi 2010 iti 15.83 million no maikumpara iti populasion idi 2000 a 76.51 laeng. Idi 1990, agdagup laeng ti populasion ti pagiliantayo iti P60.70 million.
Segun met iti Philippines Economics, Philippine Statistics Information and Demographics, ti Pilipinas ti maika-12 a kaadduan iti populasion iti sangalubongan. Ti China ti kadakkelan iti populasion, sumaruno ti India, United States, Indonesia, Brazil, Pakistan, Bangladesh, Russian, Nigeria, Japan, ken Mexico.
Ania ti maagsawtayo iti daytoy a sensus?
Agtultuloy latta ti idadakkel ti populasion ti pagiliantayo nupay saanen a kas idi 1980s agsipud ta immabut pay iti 2.6 porsiento ti annual growth rate a nangpattapataan dagiti otoridad iti populasion nga agdoble ti populasion ti pagiliantayo iti las-ud ti nakurang a 30 a tawen.
Ngem manipud idi 2000, madlaw ketdi a bimmaba ti annual growth rate ket mapattapatta nga aganay laengen a 1.86% nupay maibilang pay laeng daytoy a nangato ket kasapulan a maikkan iti naan-anay a solusion.
Agpayso, no napardas ti panagadu ti populasion, kumiddit ti panggedan ken pagtaudan ti panagbiag dagiti tattao kadagiti barangay ken babassit nga ili ket tumakiasda tapno makigasanggasatda kadagiti dakdakkel nga ili wenno siudad para isasayaat ti panagbiagda. Ngem ti rigatna, sadino man ti pagsangladanda, maparnuay met a problema ti panggedan, paggianan, ken salun-at, malaksid laeng ti panagraira ti krimen ken dagiti illegal nga aramid.
Dagitoy ti problema a mangpadagsen iti ekonomia ti pagiliantayo no iyaleng-aleng ti turay ti napardas nga iyaadu ti populasion.
Ngem yan ti adatna, maysa a katoliko a pagilian ti Pilipinas ket saan nga ipalubos ti Simbaan ti panagaramat iti kontraseptibo wenno dagiti artipisial a wagas tapno malapdan ti panagsikog. Pagarigan laengen ti Reproductive Bill, agingga ita, saan pay laeng a nakapasa iti Kongreso gapu iti isusupring dagiti disipulo ti Simbaan.
Political will ti kasapulan. Gammatan kadi ni Presidente Aquino daytoy a karit? #


text:
Salaysay ni: Judith M. Simon
(Umuna a paset)
BREASTMILK is best for babies up to 2 years old!
Nalabit saanen a ganggannaet kenka dayta,’Mare. Naynay a makitkita daytoy kadagiti komersial dagiti agkakangina a gatas a mailaklako ita iti merkado. Kanigid-kanawan. Naitapkal pay dayta a pakaammo kadagiti produkto.
Ngem ti ‘yanna nga imas, ‘Mare, agtultuloy met latta ti panagadu dagiti aggatang iti komersialisado a gatas a para ubbing nupay kasano ti panangikampania ti gobierno a nasaysayaat pay laeng nga amang ti gatas ti ina a taraon ni beybi.
Kastatayon sa a talaga, ‘Mare. No ania ti good, isu ti ipapaaweng; no ania ti bad, isu ti aramiden.
Ala, mabalin nga adda rason ti tunggal maysa no apay a kaykayatna a pakanen/taraonan iti komersialisado a gatas ti anakna imbes nga iti gatas a mismo nga agtaud kenkuana.
Umuna ditoyen ti kaawan panawen ti maysa nga ina. Mabalin nga adda napateg a trabaho nga asikasuenna ket saanna a kabalinan a maited ti kasapulan ni Beybi a gatas iti oras a kasapulan daytoy.
Ngem puera delos buenos, ‘Mare, adu ti madi gapu ta madadael kano ti pigurada no agpasusoda. Ta baka isukat kano ni lakayda no aglanglangadan a losiang.
Makakatawaak man kadayta a panagpampanunot dagiti dadduma, ‘Mare. Saanka met siguro a maysa kadakuada, di kadi?
Maysa pay, mabalin a nakiddit ti tubbog nga agtaud iti ina. Adda dagiti kastoy a kaso. Adda dita ti ayatda a mangited iti umisu a taraon iti anakda, ‘Mare, ngem anian, aya, ta naipaidam man kadakuada dayta a banag. Isu a tapno saan nga agbisin ni beybi, adda dita a kamanganda dagiti komersialisado a gatas.
Mainaig itoy a banag, ‘Mare, adda pamuspusan dagiti nataengan. Diak la masinunuo no adda klinikal a pagbasaran daytoy. No kano nakiddit ti gatas ti ina, mangituno laeng iti lasona ket daytoy ti yilut-ilut iti aglawlaw ti suso kalpasan ti panagpasngay. Presto kano, agpussuak a kasla ubbog ti gatas a taraon ni beybi.
Pinadasko met idi dayta, ‘Mare. Idi ngamin ipasngayko ti maikadua a bungami ken ni lakay, sangit a sangit ni beybi idi duan nga aldawna. Bassit gayam ti makunnotna a gatas. Panggepmi idin nga agallakay a mapanak agpakita iti doktor ta kaasi met ni beybi Ngem kinuna ti ikit ni lakay a mangitunoak iti lasona a yilutko iti barukongko. Kamalman dayta a panangaramidko, nakatubtubbog metten.
Ala, awan met ketdi ti dakesna no padasen ti addaan iti kastoy a parikut, di kadi, ‘Mare?
Ngem apay, ‘ya, ‘Mare, a kasta la unayen ti panangikampania ti gobierno ti panangpasuso kada beybi?
Wen, pagaammotayon no ania ti benepisio nga itden ti gatas ti ina iti salun-at ti ubing. Amintayo, ‘Mare, nayad-adalen daytoy idi addatayo pay iti ikub ti eskuela. Ngem ti pagdaksanna, ita ta maseknantayo la unayen, ditay’ met a tungtungpalen.
Maysa nga ehemplo ti “nakaadaltayo ngem saantayo a nakasursuro”? Dinak misuotan, ‘Mare.
Ad-adayo a nasalun-at kano dagiti ubbing a mapaspasuso ngem dagiti agdepdepende lattan iti komersialisado a gatas. Amang a nanamnamsek iti natural a sustansia ti gatas ti ina ngem dagiti naproseso a gatas. Awan pay ti ipaayna a madi nga epekto. Saan pay a makaalerdyi.
(Adda tuloyna)


text:
Sagbayan, Bohol
Ti Sagbayan ket maysa a maika-4 a klase nga ili iti probinsia ti Bohol iti Filipinas.
Dagiti baranggay[urnosen | urnosen ti taudan]
Ti Sagbayan ket nabingbingay a politikal kadagiti 24 a barbaranggay.[2]
- Calangahan
- Canmano
- Canmaya Centro
- Canmaya Diot
- Dagnawan
- Kabasacan
- Kagawasan
- Katipunan
- Langtad
- Libertad Norte
- Libertad Sur
- Mantalongon
- Poblacion
- Sagbayan Sur
- San Agustin
- San Antonio
- San Isidro
- San Ramon
- San Roque
- San Vicente Norte
- San Vicente Sur
- Santa Catalina
- Santa Cruz
- Ubojan
Demograpia[urnosen | urnosen ti taudan]
Dagiti nagibasaran[urnosen | urnosen ti taudan]
- ^ "Dagiti Opisial a Resulta ti Panagbutos idi 2013 kadagiti Ili ken Siudad". Intramuros, Manila, Filipinas: Commission on Elections (COMELEC). Hulio 1, 2013. Naala idi Hulio 6, 2014.
- ^ a b "Probinsia ti Bohol". PSGC Interaktibo. Siudad ti Makati, Filipinas: Opisina ti Koordinasion ti Nailian nga Estadistika. Naala idi 25 Abril 2018.
- ^ a b Pakaammo ti Senso ti Filipinas idi 2015 (iti Ingles) naala idi Hunio 10, 2016
- ^ "Probinsia ti Bohol". Datos ti Populasion ti Ili. Dibision ti Panagsukisok ti LWUA. Naala idi 6 Oktubre 2014.
Dagiti silpo ti ruar[urnosen | urnosen ti taudan]
- Pagalagadan a Kodigo ti Heograpia ti Filipinas (iti Ingles)
- Turay ti Estadistika ti Filipinas (iti Ingles)
- Dagiti datos ti populasion ti LWUA (iti Ingles)
- LGPMS (iti Ingles)
- COMELEC (iti Ingles)


text:
Salsalamagi
Ti salsalamagi wenno glandula ken maysa nga organo iti maysa a bagi ti ayup a mangsintesado ti sustansia para iti panagibbet kadagiti sustansia a kas dagiti hormona wenno gatas ti suso, a kadawyan a mapan iti dara (salsalamagi ti endokrina) wenno dagiti lugar iti kaunegan ti bagi wenno iti akin-ruar a rabawna (salsalamagi ti eksokrina).
Dagiti nagibasaran[urnosen | urnosen ti taudan]
- Mangiraman daytoy nga artikulo ti teksto manipud iti pablaak nga adda itan iti dominio a publiko: Chisholm, Hugh, ed. (1911). "nasken ti nagan ti artikulo". Encyclopædia Britannica (Maika-11 nga ed.). Pagmalditan ti Unibersidad ti Cambridge.


text:
“Siksikanto latta,” inggudugod
Ti tammudok iti naangep a sarming ti banio
Bayat a pilit a bugbugguak ti bagik
Tapno maikkatka.
Napudot dagiti nginabras
Ti agtedted a danum iti ulok
Ngem kaskasdi nga agkutkutimermerak
A mangbuybuya kadagiti balikas
Nga in-inut a marunaw ken agpaayas nga agpapaba
Kas agayus a saem
A maitanem iti pagtapuakan ti danum.
Ta iti daytoy a Pebrero, diakon mapellesan pay
Iti kinapusaksak ti Mayo
A kas iti sigud.
Dagiti sabong adayodan
A lumtuad tapno agukradda iti abay
Ti pagdissuan dagiti pagaddanganta.
Ket uray iti dayta a siled, umuneg-rummuar
Nga agdakiwas ti pul-oy
Manipud iti tawa, kas maysa a mannanakaw
A manglibaslibas a mangitapuak kadagiti nabatbati
Nga angot ti panaglinnailo.
Ngem ti bileg ti danum ken angin
Saanna a mastrek ti pusok
Ken panunotko tapno mabugnawan
Wen maitayokda a pappapel ti kalendario
Dagiti imbatim a nagtagimayo a Pebrero.
________________________
*Naipablaak iti BANNAWAG MAGAZINE, Issue Pebrero 27, 2012


text:
Pagsasao a Breton
Ti Breton /ˈbrɛtən/[5] (Brezhoneg) ket pagsasao a Keltiko a naisasao idiay Bretania (Breton: Breizh; Pranses: Bretagne), Pransia. Ti Breton ket Britoniko a pagsasao a naiyeg manipud idiay Gran Britania idiay Armorica babaen dagiti imigrado a Britano idi las-ud ti Nasapa a Tengnga a Panpanawen; isunga daytoy ket maysa nga Insular a Keltiko a pagsasao ken saan nga asideg a kabagian iti pagsasao a Galo. Ti Breton ket as-asideg a kabagian ti Korniko, gaputa dagitoy dua ket Sassao nga Abagatan a laud a Britoniko. Ti Gales ket ti natayen a Kumbriko ket ad-adayo a kabagian ti dagiti pagsasao a Britoniko
Dagiti sabali a rehional a pagsasao ti Bretania, ti Gallo, ket langue d'oïl a naala manipud ti Latin ken isunga daytoy ket asideg a kabagiuan ti Pranses.
Gaputa bimmassiten manipud ti ad-adu ngem maysa a riwriw dagiti agsasao idi agarup a 1950 iti agarup a 200,000 idi umuna a dekada ti maika-21 a sigloy, ken dagiti 61% ket laklakayda ngem 60 iti edad, ti Breton ket naidasig a kas "nakaro a madanar" babaen ti Atlas dagiti Madangran a Pagsasao iti Lubong ti UNESCO. Nupay kasta, ti bilang dagiti ubbing a mapmapan kadagiti bilingual a klase ket immadun iti 33% idi nagbaetan ti 2006 ken 2012 aginggana iti 14,709.[3][6]
Dagiti nagibasaran[urnosen | urnosen ti taudan]
- ^ Le breton : les chiffres clés. Ofis Publik ar Brezhoneg. Naala idi 12 Abril 2010.
- ^ Diagnostic de la langue bretonne en Île-de-France. Ofis Publik ar Brezhoneg.
- ^ a b Fañch Broudic, 2009. Parler breton au XXIe siècle – Le nouveau sondage de TMO-Régions.
- ^ Hammarström, Harald; Forkel, Robert; Haspelmath, Martin, dagiti ed. (2017). "Breton". Glottolog 3.0. Jena, Alemania: Instituto para iti Ebolusionario nga Antropolohia ni Max Planck.
- ^ Laurie Bauer, 2007, The Linguistics Student’s Handbook, Edinburgh
- ^ (iti Pranses) Données clés sur breton, Ofis ar Brezhoneg
Dagiti silpo ti ruar[urnosen | urnosen ti taudan]
Midia a mainaig iti Pagsasao a Breton iti Wikimedia Commons


text:
CANDON CITY – Naikursong iti pagbaludan ti maysa a Singaporean national agsipud iti dina panagbayad iti ininumna iti maysa a videoke bar ditoy siudad.
Nadetene iti police station ditoy ni Anthony Huang Vian, 30, Singaporean gapu iti pulong ti manager ti Jovel’s Videoke and KTV Bar ditoy siudad a saan a nagbayad iti ininomna nga agdagup iti P2,000.
Naammuan a nagbartek ni Vian gapu ta napaay a mangbirok iti chatmatena iti internet nga agnagan iti Kyla de Leon.
Mapapati a nagbiahe ni Vian ditoy pagilian tapno kasinnarakna ni Kyla iti San Fernando City, La Union ngem tinakaw ti babai ti kuarta ken pasaporte ti Singaporean.#


text:
BAGUIO CITY – Maidipley ti kaatiddogan a langgonisa ken kaatiddogan a pizza bayat ti pannakaselebrar iti 100 Years of Hospitality and Culinary Excellence inton Septimebre 10-12 ditoy siudad.
Segun kadagiti opisial ti Hotel and Restaurant Association of Baguio, maiparang iti tallo nga aldaw a selebrasion dagiti culinary arts, para kadagiti estudiante ken propesional manipud kadagiti nagduduma a paset ti pagilian.
Kangrunaan nga aktibidad ti parambak ti pannakaidispley ti kaatiddogan longganisa iti Session Road nga agatiddog iti 6 a kilometro idinto a maidispley ti kadakkel a pizza iti maysa a mall ditoy siudad. inton Septiembre 12.#


text:
(MAUDI A PASET)
Sabali laeng dagiti nabuyatayo iti telebision a biktima ti masaker ken panangrames. Kaudian dita ti agina a ti pay met nasinged a ‘gayyem’ ken kaklase ti ina ti suspek.
Ken ti maysa a good Samaritan a pinatayda gapu laeng iti panangisakitna iti maysa a nataengan a biktima ti panangholdap. Natulonganna ti baket. Pagdaksanna, ti suspek, binueltaanna daytoy a samaritano ket awan aniamanna nga inutangna ti biagna.
Isu a kasta la unayen ti ladingit ti pamilia ti nasao a Samaritano.
Kimmamakam pay iti Tawen 2017 ti maysa a babai ken construction worker a natay ta naratrat ti luganda. A polis dagiti kangrunaan a suspek.
Nagramut ti pasamak iti riribuk iti maysa a construction site. Binagaan kano dagiti construction worker dagiti agtrabtrabaho iti abayda a pasdek a dida unay agparnuay iti ariangga ta mariribuk ti panaginanada iti dayta a rabii. Aglalo ket nabannogda a nagmalem a nagtrabaho.
Pagdaksanna, napasamak ti gumilgil-ayab a sinnungbat nga immabot iti riribuk. Dagiti suspek, napaltoganda ti asawa ti maysa a construction worker. Gapuna nga intaray ti asawana, kaduana dagiti dadduma pay a construction worker, iti ospital ket nagluganda iti maysa a puraw nga Adventure.
Iti no ania a gapu, inreport kano dagiti barangay tanod kadagiti polis a maysa a babai ti napaltogan. Inlugan dagiti suspek iti panaglibasda.
Kas makita iti CCTV, sinurot dagiti tanod ti Adventure. Iti likudda, dagiti dimteng a nakamotorsiklo a polis.
Nakangngeg kano dagiti polis iti nagsaruno a kanalbuong a nagtaud kadagiti barangay tanod kabayatan ti panangkamkamatda kadagiti maatap a suspek. Isu nga inkornerda ti Adventure.
Yanna nga adat, idi nagsardeng ti Adventure, ket nakatapuak ti dua a karga daytoy a nagkunaanda nga adda pasienteda iti uneg ti lugan, nagsasarunon a kanalbuong ti nangngeg kalpasan a pinagpakleb ida dagiti otoridad.
Nagangayanna, ti babai a biktima a maitaray koma iti ospital, kasta metten ti maysa a construction worker, saandan nga immabot iti ospital. Nasugatan met ti asawa ti babai ken dagiti dadduma a kaduada.
Mistaken identity, nalawag dayta. A nangyeg manen iti saan a mailadawan a ladingit kadagiti biktima.
Ti saludsod, apay nga adda paltog dagiti tanod nga immuna a nagresponde? Apay a saan a pinennek nga umuna dagiti otoridad ti dimmanon kadakuada nga impormasion?
Over kill, kuna dagiti dadduma. Wen, a, ta nasurok a tallopulo ti gun entry iti Adventure. Iti maysa nga operasion, nalawag a no awan koma ti return fire dagiti maatap a managdakdakes, maisardeng ti panagpaltog. Ken sada la rumbeng nga agpaltog no adda nakatutok wenno naiputok kadakuada a paltog.
Ngem itoy a kaso, awan. Inayon payen ti kaadda ti dua a pinapaklebda nga agkuna nga adda pasienteda nga itaray iti ospital. Ken uray idi madama, ken simmardeng bassit ti panagpaltog, adda riaw iti uneg ti lugan nga adda pasienteda. Kaskasdi latta a pinaputokan ida dagiti otoridad kalpasanna.
Dagus a nasuspinde dagiti nasao a polis ken ti hepeda (command responsibility) kabayatan a maiwaywayat ti imbestigasion. Makidkiddaw met ti panagpalawag ti barangay captain no apay nga adda paltog dagiti tanodda.
Iti biagtayo, adda la ketdi met pagteng iti naglabas a tawen a mabalin a nangkeltay iti ragsaktayo. Nangsugat iti rikna ken panunottayo. Ket saan nga iti naminsan, pinabasoltayo ti Dios kadagitoy a pasamak.
Apay a siak pay, Apo? mabalin a kinunatayo pay.
Agbalin ketdi koma a tibkertayo ti kinababatayo iti imatang ti Namarsua. Saantayo a marukod ti planona iti tunggal maysa kadatayo. Ngem ammotayo nga iti planona, saan a ditayo agrag-o.
Dayta no ammotayo nga awaten dagiti pasamak!
Kadagiti met kakabsat a nakaawat kadagiti grasia ken pannakalag-an ti biag iti naglabas a tawen, saan koma a dagitoy ti panglipatantayo iti Dios.
Maitutop unay nga ad-adda ketdi a rumangen koma ti relasiontayo Kenkuana.
DUMANONKA, 2018! kunaentayo ngarud a siiisem iti baet dagiti nakasugatantayo iti Tawen 2017.
Itoy a baro a pangrugian, saan a dinatayo badangan ti Namarsua kadagiti pakasuotantayo. Ikawestayo laeng dagiti adal nga insurona. Saantayo a mangliplipat Kenkuana.
Mangbaruanan itoy a tawen. Saan koma laeng nga agpatingga iti New Year’s resolution dayta. Ibiagtayo.
Ta awanen ti kappapatgan a panangsarabo, panangpadanon iti Tawen 2018 no di ti natarnaw a puso ken panagpampanunot!
Naragsak a Baro a Tawentayo Amin!


text:
SANTIAGO, Ilocos Sur. Maysa a kagawad ti barangay ti tinagbat ti kabarangayanna iti Poblacion Sur gapu iti mapapati a dakes a damag a naidanon kenkuana.
Kas maibasar iti police blotter, agtugtugaw ni Marcelino Manzano, 44, iti asideg ti balayda idi immasideg ni Romeo Batin, 34, kalugaranna ket tinagbatna ti kagawad. Nupay nasugatan, nagtaray ti biktima ngem kinamat ti suspetsa. Inatipa dagiti kakabagianda ti suspetsa.
Naitaray ti biktima iti Candon City Hospital gapu iti sugat a linak-amna idinto a naipaima iti kustodia ni kapitan Mario Singson ti suspetsa.#


text:
ABRA – Impalgak ni PNP Director General Avelino Razon nga addan walo a natiliwda nga indibidual a nagisayangkat iti rebagging iti bagas idinto nga impatalgedna nga agtultuloy ti operasion ti PNP maikontra kadagiti manggungundaway iti krisis iti bagas.
“Ited ti PNP ti suportana iti Department of Agriculture ken National Food Authority tapno masigurado a dumanon kadagiti umili dagiti suplay ti bagas,” kinuna ni Razon bayat ti interbio kenkuana ti media ditoy.
Nupay kasta, kinuna ni Razon nga awan ti krisis iti bagas ta adda umanay a suplay.
“Nagkakaroon lang ng perception na nagkukulang (ang bigas) dahil sa panic buying (Agparparang laeng nga agkurkurang gapu iti panic buying),” kinuna ni Razon.
Kinunana a monmonitoren ti PNP dagiti posible a pana-gilemmeng iti bagas, mani-pulasion iti presio ti bagas ken repacking dagiti NFA rice tapno mailaokda iti commercial rice.
Timmabuno ni Razon ket iti Local Security and Peace Council a naangay iti Abra a ni Presidente Gloria Macapagal Arroyo mismo ti kangrunaan a sangaili. (Danny Antalan)


text:
Puerto Montt
Ti Puerto Montt ket ti siudad ken komuna iti akin-abagatan a Chile, mabirukan idiay akin-amianan a patingga ti Reloncaví Sound iti Probinsia ti Llanquihue, Rehion ti Los Lagos, 1,055 km iti abagatan ti kapitolio, Santiago. Gumay-at ti komuna iti kalawa iti 1,673 km2 (646 sq mi) ken addaan iti populasion iti 175,938 idi 2002. Daytoy ket beddengan babaen dagiti komuna ti Puerto Varas iti amianan, ti Cochamó iti daya ken abagatan a daya, ti Calbuco iti abagatan a laud ken ti Maullín ken Los Muermos iti laud.
Napundar idi naladaw a 1853 idi las-ud ti panagsakop ti Alemania itiakin-abagatan a Chile, ti Puerto Montt ket nadardaras a dimmakkel ngem dagiti naduduog a kaarrubana a siudad gapu iti estratehiko a puestona iti akin-abagatan a patingga ti Ginget ti Tengnga a Chile a sumrekan a siudad iti Purpuro Chiloé, dagiti danaw Llanquihue ken Nahuel Huapi ken ti Akinlaud a Patagonia.
Dagiti silpo ti ruar[urnosen | urnosen ti taudan]
Midia a mainaig iti Puerto Montt iti Wikimedia Commons
Pakaammo ti panagbiahe idiay Puerto Montt manipud iti Wikivoyage (iti Ingles)


text:
Usain Bolt
Ni Usain St. Leo Bolt (naiyanak idi 21 Agosto 1986) ket Hamaikano nga umu-umsiak. Naikeddeng nga isu ti kapardasan a tao, ken isu ti immuna a tao a nagtengngel kadagiti rekord iti lubong iti 100 a metmetro ken 200 a metmetro manipud kadagiti panagrukod ti napno nga automatiko nga oras ket nagbalin a nasken idi 1977. Iti pannakakakikikuyogna kadagiti katimpuyoganna, isu ket nangisaad pay iti rekord iti 4×100 a metmetro relay. Isu ti agdama a kampeon ti Olimpiada kadagitoy a tallo a salisal, ti immuna a tao a nangabak kadagiti innem a medalia iti Olimpiada iti panagimsiak, ken ti namin sangapulo ket maysa a kampeonato iti Lubong. Isu ti immuna a nakagun-od iti "doble doble" babaen ti pannangabakna kadagiti titutlo ti 100 m ken 200 m kadagiti nagsasaruno nga Olimpiada (2008 ken 2012),[1] ken pinalaingna daytoy babaen ti immuna a "doble triple" (mairaman kadagiti relay ti 4×100 m).[2]
Dagiti nagibasaran[urnosen | urnosen ti taudan]
- ^ Elliott, Helene (10 Agosto 2012). "Usain Bolt gets a legendary double-double in Olympic sprints". Los Angeles Times. Naala idi 10 Agosto 2012.
- ^ "London 2012 Day 15: Bolt does the double – triple". Naala idi 12 Agosto 2012.
Dagiti silpo ti ruar[urnosen | urnosen ti taudan]
Midia a mainaig kenni Usain Bolt iti Wikimedia Commons
- Opisial a website
- Usain Bolt iti Twitter
- Linia ti panawen ni Usain Bolt babaen ti The Daily Telegraph


text:
RICE is the staple food for the Filipinos. Kangrunaan a taraontayo a Pilipino ti innapuy.
Dayta ti mayad-adal kadagiti ubbing. Iti ngarud TLE (Technology and Livelihood Education) 10 Agriculture a subject iti Junior High School, naitalimudok dagiti topiko iti pagay. Marugian daytoy iti pannakaisagana ti daga a pagmulaan, no kasano ti agmula, dagiti addang nga aramiden tapno mataripato dagiti pagay, agingga iti panagani kenagpatingga iti panagaramid iti rekord iti nagasto ken napastrek a nagmula.
Naigunamgunam, kangrunaanna, ti pannakaipateg koma ti panagtalon tapno makatulong a mangpataud iti taraon ti tunggal umili. Magutigot dagiti ubbing, iti naganus nga isipda, a saan a barengbareng ti naglasatan ti tunggal innapuy iti lamisaan sakbay a maidasar daytoy. Iti kastoy, ammoda nga ipateg ti tunggal tinukel ti innapuy a saan a basta sayangenda laeng.
Ngem kasanon no awanen ti magatang a bagas?
Nabara ita nga isyu ti kaawanen ti magatang nga NFA a bagas. Daytoy pay met ti pagaayat a gatangen ti kaaduan nga umili.
Kangrunaan a rason no apay ket ti kinalakana. Dakkel ngarud ti maitulongna iti panagbadyet dagiti kakaasi a kailian. Napateg ti tunggal baria kadakuada.
Isu a kasta la unayen ti ayatda no makainutda kadagiti gatgatangenda iti uray pisos laeng!
Ngem kasano itan ta inaklon ti liderato ti National Food Authority a naibusen ti iduldulinda a bagas?
Naipabuya payen kadagiti telebision dagiti bodega ti NFA iti probinsia ti Cagayan ken Isabela ti kaawanen ti linaonna. Kasta met dagiti dadduma pay a kangrunaan a probinsia a pagtataudan ti tinonelada nga irik tunggal panagaapit. Ti la sumagmamano a makita ditoyen ti nailatang para iti proyekto/programa ti Department of Social Welfare and Development aglalo no kasta nga adda kalamidad.
Idi damo a rummuar ti isyu, saan nga inaklon ti NFA ti maib-ibusen a suplayda. Kinunkunada ketdi nga adu pay ket maisambot agingga iti sumaruno a panagaani.
Ita, agtitinnudon dagiti adda iti ikub ti ahensia no asino ti akimbasol iti nakidkidan a suplay ti nalaka a bagas.
Kuna ti komite iti uneg ti NFA, nabayagen nga inrekomendada ti panagimportda koman iti suplay manipud kadagiti kaarrubatayo a pagilian.
Ti yanna nga adat, saan nga impangag dagiti nangangato nga opisial ti rekomendasion. Agingga a nakidkidan dagiti bodegada.
Ngem ti saludsod dagiti dadduma a lider ti pagilian ita, apay a kasta la unayen ti kapardas ti pannakaibus dagiti suplay ti bagas?
Rason dagiti maseknan, adu ti inruarda a suplay a para kadagiti nadidigra ti kalamidad.
Idinto a pudno a kasta, saan latta a mamati dagiti dadduma. Ibagbagada ketdi nga adda irregularidad a napasamak. Mabalin a napapardas ti pannakaibus ti suplay tapno awanen ti kakompetensia dagiti rice traders ket maingatoda ti presio dagiti makunkuna a commercial rice. Ket dagitoy a rice traders, adda koneksionda kadagiti mangpatpataray iti opisina ti NFA.
Rice cartel latta?
Ti saan a maawatan uray ti ordinario nga umili, no apay a masapul nga agangkattayo iti bagas idinto nga am-ammo ti pagilian nga agricultural country.
Kinapudnona, ditoy pay a nagadal dagiti taga-Vietnam ken Thailand no kasano ti agmula iti pagay. Ngem no apay nga ita, datayo ti aging-angkat kadakuada kadagiti masapultayo a bagas. Rinibu a tonelada ti apit, iti pay laeng Cagayan Valley.
Pappapanan dagitoy?
No koma isu ti angkaten ti NFA iti presio a di met lugi dagiti mannalon, di kad’ saan koma a pakarikutan ti suplay?
Ngem no agtinnag amin dagiti apit kadagiti adda iti likudan ti rice cartel, awan papananna no di ngumato a ngumato ti presio ti bagas aglalo no kasta nga awanen ti maisuplay ti NFA. Mapasamaken ti hoarding wenno panagilemmeng kadagiti suplay tapno adda rason ti pannakaingato ti presio dagitoy.
Ita a masursurat daytoy, kaiwarwaragawag ni Department of Transportation secretary Arthur P. Tugade ti panangikkatna kadagiti empleado ti Land Transportation Office iti distrito ti Bayombong ken iti Aritao extension office ti Nueva Vizcaya gapu kadagiti reklamo a kotkotonganda dagiti aglabas a ginasgasut a truckers iti area-da. Pakairamananen ditoy dagiti agibibiahe iti irik.
Segun ken ni Tugade, riniwriw (saan laeng a ribu) a pisos ti kitkitaen dagitoy nga empleado iti inaldaw iti daytoy maikaniwas nga aramidda.
No kastoy ngarud ti mapaspasamak kadagiti agibibiahe iti irik, awan sabali nga agsagrap no di dagiti ordinario nga umili. Kapilitan a maipasa kadakuada ti napukaw dagiti biahero gapu kadagiti nasalawda a rinuker nga empleado ti gobierno.
Ita, kinuna ni Cabinet Secretary Leoncio Evasco Jr. ti NFA council nga itoy a Hunio, sumangpet ti agdagup iti 250, 000 metriko tonelada nga inangkatda a bagas iti ruar ti pagilian. Daytoy ket kalpasan nga imbilin ni President Duterte ta panagimport iti kasapulan a bagas ti agdagup iti 10 porsientoa serserbian ti NFA wenno mapan a walo agingga iti sangapulo a million a kailian.
Ne, ay, ket mano pay nga aldaw dayta a pannakaparparigat dagiti ordinario nga umili a gumatang iti commercial a bagas nga agtartaray a P36 – P65 ti kada kilo maidasig iti NFA rice a P27 – P32?
Saan met ngarud a mabalin a dida mangan iti innapuy ta isu ngarud ti kangrunaan a taraontayo a Pilipino.
Saan a naruam ti tunggal pamilia nga ipabulon ti kanenda iti liningta a kamotit wenno balanghoy.
Kuna ngarud ti kaaduan, kurang ti bussog no awan ti innapuy!
Mangnamnamatayo lattan a saanto koman a maulit daytoy a pagteng iti pagilian.
Mainaig itoy, pangggep ni Pres. Duterte nga ipan iti babaenna ti panangpataray iti NFA.
Iti mapaspasamak nga imbestigasion, sapay ta adda turongenna. Saan koma a panangsakay laeng iti isyu tapno bumanglo ti nagan dagiti maseknan numona ket mano la a panawenen, panagpipili manen.
Iti liderato ti NFA, kitaenda koma a naimbag dagiti mapaspasamak iti ikubda. No adda rumbeng a baliwan, aramidenda koma. Maisentro koma ti imatang dagiti adda ditoy iti no kasano a makatulongda kadagiti umili a bugas ti kaaddada iti dayta a trabahoda.


text:
Nakababain nga akuen ngem masapul a sanguen ti kinapudno a nakaro ti korapsion ditoy pagilian. Ti pay nakaladladingit, mapaliiw a nagramaramen daytoy kadagiti dandani amin nga ahensia ti turay.
Saan ngarud a nakakaskasdaaw ti panangannugot ti maysa nga opisial ti gobierno nga adda korapsion ditoy pagilian agsipud ta kas panangikalinteganna, maysa daytoyen a paset ti kultura ti Pilipinas.
Iti interbiona iti media itay nabiit, inaklon ni Deputy Presidential Spokesman Gary Olivar a nabayagen a problema ditoy pagilian ti korapsion sana innayon a daytoy a problema ket paseten ti kultura ni Pilipino.
“Ang problema po ay nasa kultura natin yan hindi lang sa ating mga institusyon sa ating mga proseso. Ito ay kultura sa pulitika at saka sa pamumuhay,” kinuna ni Olivar.
Iti rimmuar a surbey ti Political and Economic Risk Consultancy (PERC) a nakabase iti Hongkong, maikapat ti Pilipinas kadagiti pagilian iti Asia Pacific a kangrunaan a pagrarairaan ti korapsion.
Maibatay iti nasao a surbey, kakaruan ti kasaknap ti korapsion iti Indonesia, simmaruno ti Cambodia, Vietnam, Pilipinas, Thailan, Malaysia, Taiwan, South Korea.
Ti Singapore ti kabassitan ti korapsion, simmaruno ti Australia sa ti Hongkong.
Ti saludsod: apay a saan a maikkan iti naing-inget nga imatang daytoy a problema ditoy pagilian iti baet a dakkel ti mapukpukawna gapu iti korapsion? Iti maysa a panagadal, limtuad a makapukpukaw ti pagilian iti P40 bilion iti tinawen gapu iti nasaknap a korapsion.
No patien ni Olivar, dakkel ti nagapuanan ti administrasion ni Arroyo iti pannakasolbar ti korapsion iti pagilian ngem adu pay ti rumbeng a maipakat tapno mapugipog daytoy a problema.
Ngem ti makadakes, narigat a sippawen lattan daytoy nga imbalikas ni Olivar. Ta maisungani ti ibatbatadna kadagiti mapaliiw a mapaspasamak kadagiti nadumaduma nga ahensia ti gobierno.
Ti ketdi mapaliiw, ad-adda a kimmaro ti korapsion gapu ta naturtureden dagiti dadakkel nga ikan a mangpabussog iti bulsada kadagiti nakadidillaw a transaksion a nakainaiganda.
Adda dakkel a gapuna no apay a nagbalinen a kasta garapal ti panagpabaknangda: iti agdama nga administrasion, awan pay ti nangato nga agtuturay a naibalud gapu kadagiti illegal ken maikurkurimed a panangpabaknangda iti bagida bayat ti kaaddada iti poder ti gobierno. No adda man, dagiti laeng babassit nga ikan a makuna a sacrificial lamb tapno maalay-ayan ti pungtot dagiti umili.
Kasano koma a mamati dagiti umili nga adda ar-aramiden ti gobierno nga addang tapno malapdan, uray mapabassit laeng, ti korapsion no mismo a dagiti adda iti nangato a koridor ti turay ket nabalkot kadagiti alingasaw dagiti nabuyok a transaksion a naguyasan dagiti kuarta a rumbeng koma a sumrek iti kaban ti turay ngem nagsaltek kadagiti nalimed a bangkoda?
Tatta kuna ni Olivar nga agbalin koma ti surbey ti PERC a karit iti gobierno, nangruna iti sumublat nga administrasion a mangituloy kadagiti inwayat ti administrasion Arroyo a pangkontra iti korapsion.
Ngem makunami met a saan a mapugipog ti korapsion agingga a saan a maipakita ti gobierno – uray asino man ti adda iti rienda ti turay – nga adda tangkenna a mangdusa kadagiti buklis nga agtuturay, uray dagiti adda iti asideg ti koridor, a nangabuso iti posisionda tapno maitandudo ti bukodda a pagimbagan iti baet a mairurumen ti pagilian.
Political will ti kasapulan. Ti saludsod: kabaelan kadi dayta dagiti mangrienda iti turay?#


text:
Cabugao, Ilocos Sur – Naaramid ti panagmiting ken canvassing ti popularity contest ti Federation of Barangay Nutrition Scholars ti Probinsia ti Ilocos Sur nga idauluan ni Ms. Widna G. Galuardo, Federation President, BNS Galimuyod iti Hulio 24, 2012 iti Multipurpose Pavement ti Barangay Bonifacio, Cabugao, Ilocos Sur.
Segun ken ni Ms. Galuardo, pinilida ti Brgy. Bonifacio a “venue” ti mitingda ta kayatda a makita ti ili a Cabugao a paggapgapuan dagiti agab-abak ti nadumaduma a pasalip ti benneg-probinsial a pakairamanan ita ni Ms. Macrina I. Saturno, napili nga Outstanding BNS ti Region 1 ti 2011.
Innayon ti FBNS President a kalpasan ti BNS Congress idiay Baluarte, Vigan City inton Hulio 30, 2012, agsublidanto ditoy Cabugao nga ag-Lakbay Aral ta kayatda a pasiaren dagiti Coastal Barangays ken tourist destinations partikular ti Barangay Dardarat a nangabak ti Likas Yaman Awardee iti Region 1 itay kallabes.
“Full force ti barangay officials a nangpasangbay ken nadanonmi. Napintas, nadalus, napasig ti umili ditoy. Agbagay ti naprogreso nga ili ken multi-awardee kas ken ni Macrina.” innayonna pay.
“Nalawa ti space ditoy ket mayat ti backyard gardening. Napintas gayam ti barangay ken ili ni BNS Regional Winner,” imbatad met ni FBNS Chita Piniera ti ili ti Sta. Catalina.
“Agsublitayto ta explore-entayo ti agdindinamag a coastal area-da,” kuna met ni FBNS President Virginia Quitevis ti ili a Caoayan. “Nalaing nga agidaulo ti Apo Mayor ken Brgy. Captain ditoy.”
“Balligi ni Macrina, balligi ti barangay ken Municipal Nutrition Council nga idauluan ni Mayor Ediboy,” kastoy met ti inyebkas ni Miss Edith Castillo, Assistant Provincial Agriculturist. Pinusganna ni BNS Regional Winner Macrina I. Saturno a nagsarita no ania dagiti inaramidna a nangabakanna.
“Agyamankami unay kakabsat ta mapadayawankami a mangsangaili kadakayo. Kakibinmi ti LGU ken barangay a kaduayo a mangpasayaat pay ti nutrision iti masakupantayo,” impeksa met ni Brgy. Captain Valentin S. Tuyor, Jr. ti Barangay Bonifacio kadagiti bisitada.
Iti pannakabilang ti nagyan ti urna, inyalat manen ti Cabugao ti MS. BNS 2011 ket asideg a nakasalisalna ti FBNS ti San Vicente, Ilocos Sur. Makoronaanto ti Reyna ti FBNS-Ilocos Sur idiay Baluarte, Vigan City inton Hulio 30, 2012.
Dagiti sumaganad ti FBNS ti kada ili a nagatendar:
- Macrina Saturno, Cabugao
- Marianne Valle, San Juan
- Marilou Lumandas, Magsingal
- Perla Tabalina, Sto. Domingo
- Vilma Joson, San Vicente
- Chita Piniera, Sta. Catalina
- Amalia Rivera, Sta. Lucia
- Virginia Quitevis, Caoayan
- Emerenciana Cuaresma, Tagudin
- Gemma Valdez, San Esteban
- Natividad Arenas, Sta. Cruz
- Merlinda Bitania, Sta.Maria
- Dolores Lazarte, Narvacan
- Meriam Arola, Banayoyo
Imbagian met da DA Assistant PA Edith Castillo; Ms. Bernadette A. Mauricio, Staff ken Ms. Alma S. Castillo, Staff ti Provincial Nutrition Council ti Ilocos Sur ken ni Mrs. Joenah G. Sevilleja, MNAO-Designate ti ili a Cabugao, Ilocos Sur. Nagatendar met dagiti BNS ti nadumaduma a barangay ti Munisipalidad iti nasao a pasamak. # (Web In-Action)


text:
Vagina Monologues (Chapter 13)
INTRO—TI BABAI A MANGGUSGUSTO A MANGPARAGSAK KADAGITI UKI
Dagiti sex workers ket addaan kadagiti nabaknang, nainkapkapilitan, ken narikot a relasion kadagiti ukida. Daytoy maysa a babai ket talaga a kidagenna ti utekko. Dati isuna a sex worker ngem nakikipagsex laeng kadagiti babbai.
TI BABAI A MANGGUSGUSTO A MANGPARAGSAK KADAGITI UKI
Paggaayatko dagiti uki. Paggaayatko dagiti babbai. Diak kitkitaen ida a sabalida kaniak. Bayadandak dagiti babbai tapno dominarak ida, tapno matignayda, tapno magtengda ti alimpatok. Idi unana, saanak a kastoy. Saan, kabaliktadanna ketdi: Nangrugiak a kas maysa nga abogada, ngem idi addaakon iti naladaw a trentak, paggaayatko metten ti mangparagsak kadagiti babbai. Nangrugi a kas maysa a kita ti mission, ngem nairamramanko metten ti bagik. Naglaingak iti kastoy, kasla maysa a kita ti kinasaririt. Daytoy ti artek. Nirugiak ti agpabayad para kadaytoy nga aramid. Kasla man laeng naduktalakon ti propesionko, ti nakairantaak nga aramid.
Agkawesak kadagiti di agbibinnagay a kawes no dominarak dagiti babbai—sarubaybay ken seda ken lalat—ken adda pay propsko: dagiti pagbaut, dagiti posas, dagiti tali, dagiti dildo. Awan kastoy iti linteg ti buis. Awan dagiti props, awan ti pakagutigotan ti rikna, ken kinagurgurak dagiti asul a corporate suits; numan pay agus-usarak pay laeng sagpaminsan iti daytoy baro a kita ti trabahok ket adda met serbida a pagimbagan. Awan dagiti props iti corporate law. Awan panagbasabasa. Awan nalidem a misterioso a pasakalye ni ayat. Awan timmangken a mungay ti suso. Awan naimas a ngiwngiwat, ngem ketdi awan ta awan panagunnoy. Saan a kas iti ibagbagak koma. Daytoy ti tulbek, makitak itan; daytoy panagunnoy ti banag a nangsulisog kaniak ket daytoy met laeng ti makagapu no apay a nagbalin a paggugustok ti mangparagsak kadagiti babbai. Idi ubingak ket makitak dagiti babbai iti pelikula a makiin-innayat, agar-aramid kadagiti timek nga estranghero naalimpatokan ken agun-unnoy, kinatkatawaak ida. Nagpagpaggaakak a diak maawatan no apay. Diak namati kadagitoy karkarna ken awanan linteg nga uni a nagtaud manipud kadagiti babbai.
Nagagaranak nga agunnoy. Prinaktisko iti sango ti sarming, iti tape recorder, nagun-unnoyak iti sabasabali a tekla, iti sabasabali a tono. Ngem kadarrato, no pagandarekon ti tape recorder, kasla man laeng barengbareng, sinsinan. Maysa a parbo. Saan a naibasar iti ania man a sexual, no di ket iti laeng gagar nga agbalin a sexual.
Ngem iti sangapulokon, talaga a makais-isboak idi. Addakami iti lugan. Makais-isboakon ket maysa nga oras a tinepteppelko ket idin ta napanakon immisbo iti maysa a narugit nga estasion ti gas, natukay ti riknak ket nagunnoyak. Nagunnoyak bayat ti panagisbok. Diak namati, siak nagun-unnoy iti maysa a Texaco gas station iti ketengngaan ti Louisiana. Naamirisko iti dayta a kanito a ti panagunnoy ket senias ti di pannakaala a sigud ti kayat, senias ti pannakaitantan dagiti bambanag. Naamirisko a dagiti panagunnoy ket kasayaatan no kellaatendaka, rummuarda manipud kadagiti nakalemmeng a misterioso a parte ti kinaasinnom a mangisawsawang iti bukodna a pagsasao. Naamirisko a dagiti unnoy, kinaagpasuanna, ket dayta a pagsasao.
Nagbalinak a managunnoy. Napulkokan dagiti lallaki. No prinnangkaan, kinabutengda. Nakaringringgorak ket dida man maipasnek ti aramidda. Napukawanna iti pokus. Kalpasanna, mapukawdan amin. Dimo mabalin ti aginnala kadagiti balbalay dagiti sabali. Naingpis dagiti dingding. Nakaalaak iti reputasion iti pasdekko ket dagiti tattao malangaandak nga addaan gura iti elevator. Panagkuna dagiti lallaki ket nakaro ti rurugsuak, dagiti dadduma inawagandak a balla.
Nirugiak ti dakes a riknak maipapan iti panagunnoy. Nagulimekak ken nagbalin a natakneng. No agringgorak, apputek ti ngiwatko iti pungan. Nasursurok a bekkelen ti unnoyko, pengdan kas iti panagbaeng. Nangrugi ti panagsakitsakit ti ulok ken adu pay a rikriknaen gapu iti stress. Naaw-awananakon iti namnama idi madiskobrek dagiti babbai. Nadiskobrek a kaaduan dagiti babbai ket paggugustuanda ti agunnoy, ngem ti mas importante nadiskobrek ti nakaun-uneg a panaggagarko no agunnoy dagiti sabali a babbai, no siak ti pakaigapuan ti panagunnoyda.
Nakiinnalaak kadagiti naulimek a babbai ket nakitak daytoy lugar iti kaungganda ket kinellaatda dagiti bagbagida iti panagunnoyda. Nakiinnalaak kadagiti managun-unnoy ket nakitada ti maysa a naun-uneg, makasalpot nga unnoy.
Kasla maysa a panagoperar, maysa a kita ti nakain-inaka a siensia, panangbirbirok iti tempo, the exakto a lugar wenno balay ti unnoy. Dayta ti awagko.
No dadduman makitak iti uneg ti jeans ti maysa a babai. No dadduma rabsutek, saan a mairaman daytoy iti record, siuulimek a disarmaek dagiti aglawlaw nga alarm ken sumrekak. No dadduman, agaramatak iti puersa, ngem saan a naranggas, maysa a puersa a mangilupitlupit, kaarngi ti panangdominar, “Itugotka iti maysa a lugar, dika madanagan, agtugawka ket nanamem ti panagbiahem” a kita ti puersa. No dadduma naindagaan laeng. Nabirokak ti unnoy sakbay nga agrugi dagiti bambanag, bayat ti pannanganmi iti salad wenno manok, dita, kasual, babaen kadagiti ramayko. “Ditoy a kasta,” pudno a simple, iti kusina, mailaoklaok iti suka a balsam. No dadduma agaramatak iti props—paggaayatko dagiti props—no dadduma baonek ti babai a birokenna ti unnoyna iti sangok. Agurayak, agtutorak aginggana a di lukatan ti babai ti bagina kaniak. Dinak nilanglanggong ti sarming, dagiti sidadata nga unnoy. Saan, induronko isuna iti ad-adayo pay a bileg-unnoy.
Adda ti unnoy ti muting (maysa a naalumanay a timek iti ngiwat), ti unnoy ti uki (maysa a nauneg nga uni iti ngiwat), ti combo-muting-uki nga unnoy. Adda ti dandanin unnoy (maysa a uni nga agrikosrikos), the unnoy nga adda ditan (naun-uneg a depinitibo nga uni), ti elegante nga unnoy (maysa a sopistikado nga agkatkatawa nga uni), unnoy a Grace Slick (uni ti panagkankanta iti rock), ti WASP nga unnoy (awan unina), the unnoy a Hudio (“Saan. Saan.”), ti unnoy nga African-American (“O shit!”), ti unnoy a Katoliko Iris (“Pakawanennak.”), the unnoy iti tuktok ti bantay (uni ti agpukpukkaw), ti unnoy ti maladaga (googie googie googie goo nga uni), ti malaaso nga unnoy (uni nga agal-al-al), ti unnoy nga awan bibianga a militante a bisexual (maysa a nauneg, agresibo, agbaddebaddek nga uni), ti unnoy ti machine gun, ti tinortiur nga unnoy a Zen (maysa a natiritir nga uni), ti Diva nga unnoy (maysa a nakasingsinggit nga operatik a nota, the unnoy a kolehio (“Agad-adalak koma ita. Agad-adalak koma ita.”) ken ti kaudian, ti sorpresa a triple nga alimpatok nga unnoy (nainriknaan, adu’t langana, klimaktiko nga uni).
Dagiti sex workers ket addaan kadagiti nabaknang, nainkapkapilitan, ken narikot a relasion kadagiti ukida. Daytoy maysa a babai ket talaga a kidagenna ti utekko. Dati isuna a sex worker ngem nakikipagsex laeng kadagiti babbai.
TI BABAI A MANGGUSGUSTO A MANGPARAGSAK KADAGITI UKI
Paggaayatko dagiti uki. Paggaayatko dagiti babbai. Diak kitkitaen ida a sabalida kaniak. Bayadandak dagiti babbai tapno dominarak ida, tapno matignayda, tapno magtengda ti alimpatok. Idi unana, saanak a kastoy. Saan, kabaliktadanna ketdi: Nangrugiak a kas maysa nga abogada, ngem idi addaakon iti naladaw a trentak, paggaayatko metten ti mangparagsak kadagiti babbai. Nangrugi a kas maysa a kita ti mission, ngem nairamramanko metten ti bagik. Naglaingak iti kastoy, kasla maysa a kita ti kinasaririt. Daytoy ti artek. Nirugiak ti agpabayad para kadaytoy nga aramid. Kasla man laeng naduktalakon ti propesionko, ti nakairantaak nga aramid.
Agkawesak kadagiti di agbibinnagay a kawes no dominarak dagiti babbai—sarubaybay ken seda ken lalat—ken adda pay propsko: dagiti pagbaut, dagiti posas, dagiti tali, dagiti dildo. Awan kastoy iti linteg ti buis. Awan dagiti props, awan ti pakagutigotan ti rikna, ken kinagurgurak dagiti asul a corporate suits; numan pay agus-usarak pay laeng sagpaminsan iti daytoy baro a kita ti trabahok ket adda met serbida a pagimbagan. Awan dagiti props iti corporate law. Awan panagbasabasa. Awan nalidem a misterioso a pasakalye ni ayat. Awan timmangken a mungay ti suso. Awan naimas a ngiwngiwat, ngem ketdi awan ta awan panagunnoy. Saan a kas iti ibagbagak koma. Daytoy ti tulbek, makitak itan; daytoy panagunnoy ti banag a nangsulisog kaniak ket daytoy met laeng ti makagapu no apay a nagbalin a paggugustok ti mangparagsak kadagiti babbai. Idi ubingak ket makitak dagiti babbai iti pelikula a makiin-innayat, agar-aramid kadagiti timek nga estranghero naalimpatokan ken agun-unnoy, kinatkatawaak ida. Nagpagpaggaakak a diak maawatan no apay. Diak namati kadagitoy karkarna ken awanan linteg nga uni a nagtaud manipud kadagiti babbai.
Nagagaranak nga agunnoy. Prinaktisko iti sango ti sarming, iti tape recorder, nagun-unnoyak iti sabasabali a tekla, iti sabasabali a tono. Ngem kadarrato, no pagandarekon ti tape recorder, kasla man laeng barengbareng, sinsinan. Maysa a parbo. Saan a naibasar iti ania man a sexual, no di ket iti laeng gagar nga agbalin a sexual.
Ngem iti sangapulokon, talaga a makais-isboak idi. Addakami iti lugan. Makais-isboakon ket maysa nga oras a tinepteppelko ket idin ta napanakon immisbo iti maysa a narugit nga estasion ti gas, natukay ti riknak ket nagunnoyak. Nagunnoyak bayat ti panagisbok. Diak namati, siak nagun-unnoy iti maysa a Texaco gas station iti ketengngaan ti Louisiana. Naamirisko iti dayta a kanito a ti panagunnoy ket senias ti di pannakaala a sigud ti kayat, senias ti pannakaitantan dagiti bambanag. Naamirisko a dagiti panagunnoy ket kasayaatan no kellaatendaka, rummuarda manipud kadagiti nakalemmeng a misterioso a parte ti kinaasinnom a mangisawsawang iti bukodna a pagsasao. Naamirisko a dagiti unnoy, kinaagpasuanna, ket dayta a pagsasao.
Nagbalinak a managunnoy. Napulkokan dagiti lallaki. No prinnangkaan, kinabutengda. Nakaringringgorak ket dida man maipasnek ti aramidda. Napukawanna iti pokus. Kalpasanna, mapukawdan amin. Dimo mabalin ti aginnala kadagiti balbalay dagiti sabali. Naingpis dagiti dingding. Nakaalaak iti reputasion iti pasdekko ket dagiti tattao malangaandak nga addaan gura iti elevator. Panagkuna dagiti lallaki ket nakaro ti rurugsuak, dagiti dadduma inawagandak a balla.
Nirugiak ti dakes a riknak maipapan iti panagunnoy. Nagulimekak ken nagbalin a natakneng. No agringgorak, apputek ti ngiwatko iti pungan. Nasursurok a bekkelen ti unnoyko, pengdan kas iti panagbaeng. Nangrugi ti panagsakitsakit ti ulok ken adu pay a rikriknaen gapu iti stress. Naaw-awananakon iti namnama idi madiskobrek dagiti babbai. Nadiskobrek a kaaduan dagiti babbai ket paggugustuanda ti agunnoy, ngem ti mas importante nadiskobrek ti nakaun-uneg a panaggagarko no agunnoy dagiti sabali a babbai, no siak ti pakaigapuan ti panagunnoyda.
Nakiinnalaak kadagiti naulimek a babbai ket nakitak daytoy lugar iti kaungganda ket kinellaatda dagiti bagbagida iti panagunnoyda. Nakiinnalaak kadagiti managun-unnoy ket nakitada ti maysa a naun-uneg, makasalpot nga unnoy.
Kasla maysa a panagoperar, maysa a kita ti nakain-inaka a siensia, panangbirbirok iti tempo, the exakto a lugar wenno balay ti unnoy. Dayta ti awagko.
No dadduman makitak iti uneg ti jeans ti maysa a babai. No dadduma rabsutek, saan a mairaman daytoy iti record, siuulimek a disarmaek dagiti aglawlaw nga alarm ken sumrekak. No dadduman, agaramatak iti puersa, ngem saan a naranggas, maysa a puersa a mangilupitlupit, kaarngi ti panangdominar, “Itugotka iti maysa a lugar, dika madanagan, agtugawka ket nanamem ti panagbiahem” a kita ti puersa. No dadduma naindagaan laeng. Nabirokak ti unnoy sakbay nga agrugi dagiti bambanag, bayat ti pannanganmi iti salad wenno manok, dita, kasual, babaen kadagiti ramayko. “Ditoy a kasta,” pudno a simple, iti kusina, mailaoklaok iti suka a balsam. No dadduma agaramatak iti props—paggaayatko dagiti props—no dadduma baonek ti babai a birokenna ti unnoyna iti sangok. Agurayak, agtutorak aginggana a di lukatan ti babai ti bagina kaniak. Dinak nilanglanggong ti sarming, dagiti sidadata nga unnoy. Saan, induronko isuna iti ad-adayo pay a bileg-unnoy.
Adda ti unnoy ti muting (maysa a naalumanay a timek iti ngiwat), ti unnoy ti uki (maysa a nauneg nga uni iti ngiwat), ti combo-muting-uki nga unnoy. Adda ti dandanin unnoy (maysa a uni nga agrikosrikos), the unnoy nga adda ditan (naun-uneg a depinitibo nga uni), ti elegante nga unnoy (maysa a sopistikado nga agkatkatawa nga uni), unnoy a Grace Slick (uni ti panagkankanta iti rock), ti WASP nga unnoy (awan unina), the unnoy a Hudio (“Saan. Saan.”), ti unnoy nga African-American (“O shit!”), ti unnoy a Katoliko Iris (“Pakawanennak.”), the unnoy iti tuktok ti bantay (uni ti agpukpukkaw), ti unnoy ti maladaga (googie googie googie goo nga uni), ti malaaso nga unnoy (uni nga agal-al-al), ti unnoy nga awan bibianga a militante a bisexual (maysa a nauneg, agresibo, agbaddebaddek nga uni), ti unnoy ti machine gun, ti tinortiur nga unnoy a Zen (maysa a natiritir nga uni), ti Diva nga unnoy (maysa a nakasingsinggit nga operatik a nota, the unnoy a kolehio (“Agad-adalak koma ita. Agad-adalak koma ita.”) ken ti kaudian, ti sorpresa a triple nga alimpatok nga unnoy (nainriknaan, adu’t langana, klimaktiko nga uni).
No comments:
Subscribe to: Post Comments (Atom)


text:
Friday, July 8, 2016
INALDAW KOMA A MARIKNA TI KAIPAPANAN TI NUTRITION MONTH 2016
Cabugao, Ilocos Sur – Ti Local Government Unit (LGU)-Cabugao babaen iti kabarbaro nga Administrasion nga idauluan ni Mayor Josh Edward S. Cobangbang ket makikaysa iti amin nga Ahensia/Opisina ken iti sapasap iti pannakaobserbar ti kaipapanan ti Nutrition Month iti bulan ti Hulio 2016 babaen iti Tema: “First 1000 Days ni baby pahalagahan para sa malusog na kinabukasan.”
Babaen itoy, agkakammayet dagiti nadumaduma nga Ahensia/Opisina iti programada iti “Feeding Program” a paset ti aktibidadda a maipatungpal iti bulan ti Hulio 2016.
Iti pannakiuman ti Web In-Action kadagiti Barangay Nutrition Scholars (BNS) itay nabiit, imbatadda a dadduma nga aktibidad-da a maigannuat iti bulan ti Hulio 2016 kadagiti 33 a barangay ken 26 a pageskuelaan ti Munisipalidad ket iti Backyard/home, school and Community Gardening, Mother’s Class, Nutrition Education, Pabasa sa Nutrisyon ken Supplemental Feeding ti dadduma nga ubbing nga adda rekordna iti mal-nutrision.
Innayonda a makiko-koordinarda met kadagiti Opisiales ti barangay iti pannakaipatungpal dagiti nadakamat nga aktibidades-da.
Dagitoy nga aksion ken inisiatiba ket babaen iti agtultuloy a panangilungalong ti Gobierno Munisipal nga idauluan ni Mayor Josh Edward S. Cobangbang a mapagkaykaysa ti puersa a sakupen ti Municipal Nutrition Council Committee nga idauluanna kadagiti Ahensia ken Opisina nga adda iti salinong ti LGU a mangipaganetget ti kaipapanan ken sagudayen ti programa kadagiti barangay tapno matun-oyan dagiti kangrunaan a turongen iti panggep a pananglapped ti malnutrision ken panangikkat ti panagbisin kadagiti ubbing ken inna. # (Web In-Action)
Babaen itoy, agkakammayet dagiti nadumaduma nga Ahensia/Opisina iti programada iti “Feeding Program” a paset ti aktibidadda a maipatungpal iti bulan ti Hulio 2016.
Iti pannakiuman ti Web In-Action kadagiti Barangay Nutrition Scholars (BNS) itay nabiit, imbatadda a dadduma nga aktibidad-da a maigannuat iti bulan ti Hulio 2016 kadagiti 33 a barangay ken 26 a pageskuelaan ti Munisipalidad ket iti Backyard/home, school and Community Gardening, Mother’s Class, Nutrition Education, Pabasa sa Nutrisyon ken Supplemental Feeding ti dadduma nga ubbing nga adda rekordna iti mal-nutrision.
Innayonda a makiko-koordinarda met kadagiti Opisiales ti barangay iti pannakaipatungpal dagiti nadakamat nga aktibidades-da.
Dagitoy nga aksion ken inisiatiba ket babaen iti agtultuloy a panangilungalong ti Gobierno Munisipal nga idauluan ni Mayor Josh Edward S. Cobangbang a mapagkaykaysa ti puersa a sakupen ti Municipal Nutrition Council Committee nga idauluanna kadagiti Ahensia ken Opisina nga adda iti salinong ti LGU a mangipaganetget ti kaipapanan ken sagudayen ti programa kadagiti barangay tapno matun-oyan dagiti kangrunaan a turongen iti panggep a pananglapped ti malnutrision ken panangikkat ti panagbisin kadagiti ubbing ken inna. # (Web In-Action)
Posted by Bayan ng Cabugao, Ilocos Sur at 1:36 PM
Subscribe to: Post Comments (Atom)


text:
Prepektura ti Saitama
Ti Prepektura ti Saitama (埼玉県 Saitama-ken) ket maysa a prepektura iti Hapón a mabirukan idiay rehion ti Kantō idiay isla iti Honshu.[1] Ti kapitoliona ket ti siudad iti Saitama.[2]
Daytoy a prepektura ket paset iti Kalatakan a Lugar ti Tokyo, ken kaaduan kadagiti siudad ti Saitama ket maipalpalawagan a kas suburbo iti Tokyo, a ti kaaduan kadagiti agtaeng ket inaldaw da nga agbiahe.
Dagiti nagibasaran[urnosen | urnosen ti taudan]
- ^ Nussbaum, Louis-Frédéric. (2005). "Saitama prefecture" iti Ensiklopedia ti Hapón , p. 808 iti Liblibro ti Google; "Kantō" iti p. 479 iti Liblibro ti Google.
- ^ Bariweswes ti Siudad ti Saitama


text:
Monday, July 3, 2017
2016 SEAL OF CHILD-FRIENDLY LOCAL GOVERNANCE, NAGUN-OD TI LGU CABUGAO!
Cabugao, Ilocos Sur –Naited ti Award: 2016 Seal of Child-Friendly Local Governance para iti LGU-Cabugao babaen iti panangipaay ti Council for the Welfare of Children kalpasan ti Flag Raising Ceremony iti Hulio 3, 2017 iti sango ti Rizal Barangay Hall, Brgy. Rizal, Cabugao, Ilocos Sur nga inimatangan ti Pamilia-LGU.
Indauluan ni Mayor Josh Edward S. Cobangbang ken dagiti kameng ti Sangguniang Bayan ti ili a Cabugao a nangawat iti pammadayaw manipud ken ni MSWD Officer Mrs. Lydia S. Gazmen a binayabay ni MLG Officer Constancia L. Quinola.
Maibasar iti linaon ti Pammadayaw ket maibilang ti LGU-Cabugao kadagiti sanga ti Gobierno Lokal a napadayawan gapu iti agtultuloy a panangitandudona iti kalintegan dagiti ubbing; protection and participation, towards a Child-Friendly Philippines: A Caring and Protective Society For, By and With the Children.
Inawat ni Mayor Josh Edward S. Cobangbang ti Award a binayabay da SBM Danny Q. Gazmen; SBM Vicky S. Serna; SBM Dr. Jemaima S. Tan-Yee; SBM Atty. Bryann Jett S. Pano, SBM Atty. Randy B. G. Kinaud; MSWD Officer Mrs. Lydia S. Gazmen ken ni MLG Officer Constancia L. Quinola.
Ti nasao a pammadayaw ket naggapu iti dua nga Ahensia: DSWD babaen iti panangidaulo ni Secretary Judy M. Taguiwalo, Ph. D., Chairperson, Council for the Welfare of Children ken ni Officer –In-Charge Catalino S. Cuy iti DILG. # (Web In-Action)
Posted by Bayan ng Cabugao, Ilocos Sur at 9:13 AM
Subscribe to: Post Comments (Atom)


text:
Naguurnong dagiti agsasalip a grupo iti sango ti Cabugao Cultural and Sports Complex ken sango ti Munisipio. Dagiti grupo ti agsasalip: Sisim National High School, Pug-os NHS, Lipit NHS, Cabugao NHS, Cabugao Institute ken Zone 2, DepEd Cabugao District. Naipakaammo ti annuroten ti panagsala iti kalsada ken napalagipan dagiti Marshals ken Medic iti annongenda iti pannakaipatungpal daytoy a salip iti baet ti kinadagaang ti panawen. Timmulong ti Municipal Police Station nga idauluan ni COP William N. Nerona iti pannakaiwardas ti trapiko ken pannakai-giya ti aktibidad.
Sakbay a naggunay ti linia dagiti agsala, nagsarita ni Mayor Edgardo “Ediboy” S. Cobangbang, Jr. iti sango ti Munisipio iti imatang dagiti opisiales a mangiwardas iti salip ken umili nga agbuya ket nagyaman ti Alkalde iti napintas nga urnos ti aktibidad a kas maysa a maipabuya a pangrambak iti panagpiesta ti ili.
Nagtungpal ti streetdancing iti nalawa a compound ti Cabugao Institute a ditoy a naaramid ti showdown competition a nakaiparangan ti pangsalip a presentasion ti innem a grupo ti agkokontes. Tallo ti nagpaay a Hurado ti salip nga idauluan ni Mr. Bernie Sistoza, tubo ti Cabugao ken agtartarabaho idiay Maui, Hawaii.
Nagyaman met dagiti reprep a nagbuya gapu iti napasnek a panagsala dagiti partisipantes ken ti napintas a pannakaisagana dagiti akemda ken nausar a bambanag iti pabuyada.
Nagpaay ni Ms. Melvi S. Sajonia nga Over-all Coordinator ti nasao a pasalip ken katinnulongna da Ms. Odette Somera ken SB Secretary Maxfel S. Suboc kasta pay dagiti dadduma a mangisursuro ken pannakabagi ti LGU-Cabugao a di nainaganan. # (Web In-Action)


text:
Imbiit ni Rilo A. Bedo
“APAY a kasdiay a naguyong ni Ma’am Jeralyn, sir?” inamad ni Marah, maysa kadagiti estudiante iti Grado 11. Naranaandak, kaduana ni Lyka a barkadana, iti garden iti likud ti CR kadayta a break iti agsapa. Applied Economics ti subject-da kaniak.
“Baka natulengkayo, a?” kinunak kabayatan ti panagikkatko kadagiti makitak nga igges nga agdadael kadagiti mulak a tarong iti sako.
“Sammet, a, sir,” immisuot ni Lyka. “Ammomi met no naglablabeskami tapno makaunget koma ti maestra wenno maestromi.”
“Wen, sir. Sobra a talaga ni ma’am.”
Filipino ti iggem ni Ma’am Jeralyn kadagiti adda iti GAS wenno general academic strand. Tallopulo ket walo a katukkolnan. Dua ti anakda ken ni Dison a lakayna. Dati nga OFW ni Dison ngem dua tawenen sipud napagawid ta adda madi nga ugalina a naduktalan ti amona bayat ti panagserbina a kas drayber. Tambay ita—bale isu ti mangas-asikaso kadagiti annakda no awan ti papananna.
Sabagay, nadlawko metten dayta nga ugali ni Ma’am Jeralyn. Nadanonkon ditoy Cabaybay West National High School idi naalaak nga agisuro.
Adda daydi estudiantemi a pinagsasawanna ta saan kano nga inkaskaso daytoy. Ngem kasano a mangngeg ti ubingmi ti impukkaw a panangayabna kadaytoy ket apagisu a tallo a nakamotor ti limmabas iti sango ti pagadalanmi idi. Bin-igda a naka-muffler ket permi nga ariwawa dagiti luganda. Dayta nga ariwawa ti naigiddan iti timek ni Ma’am Jeralyn. Di kad saan a nangngeg ‘diay ubing ti pukkawna. Dayta, permi la ketdin a panagsasaona.
Uray pay kadakami a kakaduana. Naglaing nga agbaon. Arig dina kayat ti tumakder iti tugawna no adda ar-aramidenna. Payawatna uray bond paper laeng a masapulna. No adda bulodenna, ket nailaw-anmo nga imbaga nga adda kenka (kas pangarigan, getteng wenno correction tape), saannanto pay laeng a takderan ti lamisaanna. Sika ti mapan iti yanna tapno yawatmo ti masapulna.
Pagdaksanna, no di naala a dagus ti binulodna, ibagananton a naisublina ta awan metten iti lamisaanna. Antagayam, dinan ammo ti nangip-ipananna. Maisagadto laengen dagiti ubbing manipud iti sirok ti lamisaanna.
Iti naminsan, nasalapon ti aglamlampaso nga ubingmi. Kasano, adda kasarsaritana iti selponna idi sumrek iti office-mi. Nakatalikud met iti ridaw ti ubingmi isu a dida nagkinnita. Dayta, permi a panagsaonan. Nadadael kanon ti sapatosna a nadungpar ti lampaso. Nasipatna (kas ruamna) pay ti ubingmi. Naimbag ta saan a nagreklamo ti ubingmi nupay nakitak a nakagatna ti bibigna iti sakit a nalak-amna.
Isu a diakon a nasdaaw idi naalimadamadko nga aw-awaganda ti liklikudanna iti Ma’am Sipatero. Binaliwandan ti Sapatero nga apeliedo ni lakayna.
“Ala, ket salaanyo, a,” kinunak kada Marah. “Sayaatenyo latta ti ipakitayo kenkuana.”
“Makauma pay ketdin, sir, dayta binigat a panagsermonna,” kinuna ni Marah.
“Iramanna ti amin uray maymaysa laeng ti kapungtotna,” innayon ni Lyka.
Yamanek ketdi ta uray nabiitak pay ditoy CWNHS, mariknak a naalakon ti panagtalek dagiti ubbing. Ta asino koma ti mangibaga ti problemada iti titserda iti kas kaniak a kabaddungalan ti ipulpulongda no awan dayta a panagtalek?
Panagtalek ken panagraem, dagita ti an-annadak a mapukaw dagiti ubbing nga ipamatmat kaniak. Ta ania pay ti serserbim a mannursuro no liblibianda met ti liklikudam?
ADDAAK iti 10-Ruby a kaabay ti 11-Amethyst kadayta a malem ti Mierkoles. Madama ti evaluation-ko kadagiti ubbingko babaen ti post test nga intedko kadakuada isu a naulimekda.
Ni Ma’am Jeralyn ti adda iti bangir. Madama manen ti ungetna. Nalawag a mangngegmi dagiti ibagbagana.
“Saandak a pagbabastosan, a?” indil-agna. “Serioso itong klase natin. ‘Wag maipasok-pasok ‘yang tungkol sa condom. Mga isyung panlipunan ang tinatalakay natin.”
“’Yun nga, ma’am,” natimkak ni Dexter a klasena. “Di po ba laganap ang teenage pregnancy ngayon? Kaya nga naisipan ng DepEd na magpamudmod ng libreng condom para sa mga kagaya namin!”
“Diyan kayo magaling! No adda pakainaiganna iti seks, saankayo a paudi. Dikay’ la maalas!”
Mamedmedmedan ti ayek-ek dagiti adalak. Inseniasko nga agulimekda ta baka no mangngeg ni Ma’am Jeralyn ket umayna ida armalayten iti ngiwatna.
“Siguro, hindi kayo tinuruan ng magagandang asal ng mga magulang ninyo? Kay babata pa ninyo, ‘yan na ang laman ng mga isip ninyo! Bastos kayo!”
Napangilangilak laengen.
BIERNES, agabay manen ti kuartomi ken ni Ma’am Jeralyn. Pinabagkatna kadagiti ubbingna ti LCD TV a pagbuybuyaanmi iti office. Agpabuya kano iti in-download-na a movie a mainaig iti topikona.
Saanna nga iggem ti laptop-na ta nadadael ti port-na a para HDMI. Kapilitan nga in-save-na lattan iti USB ta isu kanon ti isaksakna iti likudan ti telebision.
Gapu ta saanna a kabisado ti kutkutienna, nagumbi a badangak a mangi-set iti TV aglalo ket di pay naigatangan iti baterya ti remote-na. Sabagay, mabalin latta ta adda met pagitalmegan iti baba a likud ti TV.
Sineniasak lattan dagiti ubbingko a yuraydak biit ta adda laeng asikasuek iti kaarrubada a siled.
Insaksakko iti outlet ti extension wire ta impaiparabaw ni Ma’am Jeralyn ti TV iti lamisaan iti tengnga a sango ti kuarto. Saan ngamin a makadanon ti plug ti TV iti outlet.
Idi nai-switch-kon ti TV, imbagak ken ni Ma’am Jeralyn nga isalpaknan ti USB-na iti USB port iti likud.
Apagsalpakna, ken diak pay nagpindot tapno mapanak iti search icon, idi napaikkis ken nagpapaggaak dagiti klasena.
“Alla, ney! Ania daytan?” kinunada.
Idi kitaek ti screen, madama metten ti gubal ti dua nga asmang. Makita amin a kinarakaranda! Naapputko pay dagiti bibigko.
Umlekak la koma ngem minedmedak ti riknak.
“Tagarienyo?” naala pay laeng ni Ma’am Jeralyn ti nagunget.
Insungok ti screen. Darasna a kinita ta adda isuna iti likudan daytoy.
Iti pannakakitana iti eksena, kasta unay ti labbasitna. Pinardasanna nga inuksot ti USB-na. Kunak no ituloyna ti agunget ngem awanen ti simngaw a timekna.
Nasiputak ti panagkikinnissiim dagiti adalanna.#.


text:
1931
Ti 1931 ket maysa a kadawyan a tawen a nangrugi iti aldaw ti Huebes iti kalendario a Gregoriano.
Paspasamak[urnosen | urnosen ti taudan]
Naipasngay[urnosen | urnosen ti taudan]
- Enero 5
- Alvin Ailey, Amerikano a koreograpo (pimmusay 1989)
- Robert Duvall, Amerikano nga aktor ken direktor
- Pebrero 8 – James Dean, Amerikano nga aktor (pimmusay 1955)
- Marso 12 – Greg Laconsay, mannurat nga Ilokano
- Marso 26 – Leonard Nimoy, Amerikano nga aktor ken direktor (pimmusay 2015)
- Mayo 18 – Victoria Quirino-Gonzalez, Umuna a Balasang iti Filipinas (pimmusay 2006)
- Septiembre 17 – Anne Bancroft, Amerikana nga aktres (pimmusay 2005)


text:
Sangalubongan a Korte ti Hustisia
Ti Sangalubongan a Korte ti Hustisia (Ingles: International Court of Justice, Pranses: Cour internationale de Justice; sapasap a tinawtawagan a kas ti Korte ti Lubong) ket isu ti kangrunaan nga ima ti hustisia iti Nagkaykaysa a Pagpagilian. Daytoy ket naikuartel idiay Palasio ti Kappia idiay Hague, Olánda. Ti kangrunaan a rebbengna ket ti mamngikeddeng kadagiti nainkalintegan a suppiat a nait-ited iti daytoy babaen dagiti estado ken ti mangited kadagiti panirigan a balakd kadagiti nainkalintegan a salusod a nait-ited babaen babaen dagiti naikeddeng nga ima ti sangalubongan, dagiti ahensia, ken ti Sapasap nga Asemblia ti Nagkaykaysa a Pagpagilian.
Dagiti nota[urnosen | urnosen ti taudan]
Adu pay a mabasbasa[urnosen | urnosen ti taudan]
- Rosenne S., "Ti kotre ti lubong ni Rosenne: ania kadi daytoy ken kasano nga agtignay" Maika-6 nga ed (Leiden: Martinus Nijhoff, 2003).
- Dagiti Keddeng iti Korte ti Lubong
- Van Der Wolf W. & De Ruiter D., "Ti Sangalubongan a Korte ti Hustisia: Dagiti KInapudno ken dagiti Dokumento a Maipanggep ti Pakasaritaan ken Obra iti Korte" (Gimongan dagiti Sangalubongan a Korte, 2011)
External links[urnosen | urnosen ti taudan]
Midia a mainaig iti Sangalubongan a Korte ti Hustisia iti Wikimedia Commons
- Sangalubongan a Korte ti Hustisia, Opisial a sitio (iti Ingles)


text:
Prepektura ti Kanagawa
Ti Prepektura ti Kanagawa (神奈川県 Kanagawa-ken) ket maysa a prepektura a mabirukan idiay akin-abagatan a rehion ti Kantō iti Hapon.[1] Ti kapitoliona ket ti Yokohama.[2] Ti Kanagawa ket paset iti Kalatakana Lugar ti Tokyo.
Dagiti nagibasaran[urnosen | urnosen ti taudan]
- ^ Nussbaum, Louis-Frédéric. (2005). "Kanagawa" iti Ensiklopedia ti Hapon, p. 466 iti Liblibro ti Google; "Kantō" iti p. 479 iti Liblibro ti Google.
- ^ Nussbaum, "Yokohama" iti pp. 1054-1055 iti Liblibro ti Google.


text:
Indauluan ni Municipal Agriculturist Zenaida S. Andrada dagiti DA-LGU Staff nga agpapirma iti kada mannalon iti tallo a kopia ti papeles sakbay a maikkan ti kupon nga isakadana iti napusgan a para-ited ti ganagan. Kasapulan pay nga ipakita ti mannalon ti valid-IDna nga inted ti DA-LGU iti agpapirma iti lamisaan.
Buklen dagiti mannalon ti Brgy. Bato, Brgy. Sagayaden, Brgy. Reppa-ac, ken Brgy. Pila ti nagpila a nagala ti ganagan. Timmarabay met dagiti Kapitanes ti nadakamat a barangay iti nasao a panagiwaras.
Indauluan ni Kapitan Virgilio Saplor Piros ti Brgy. Sagayaden agraman ti kakaduana a Kapitanes a nangipeksa ti panagyamanda iti Gobierno Munisipal iti liderato ni Mayor Ediboy kadagiti naited a tulong kadagiti mannalon a nayon ti usarenda iti panagtalonda iti umay a Wet Season 2012 (Hunio-Nobiembre). # (Web In-Action)